Muskizko herritarrek euskara ikasteko dirulaguntzak eskatzeko 2020ko deialdia\nMuskizko herritarrek euskara ikasteko dirulaguntzak onartu ditu Muskizko Udalak.\nDeialdi honen bitartez, gehienez, 300,00 euro eskuratu ahalko dute ikasleek. Dirulaguntza arrunta matrikularen %50 izango da, betiere 300,00 euroko muga gainditu gabe; eta ikasleak aisialdiko begiraleak badira edo Eusko Jaurlaritzan inskribatuta dagoen kirol edo kultur elkarte bateko kideak badira, matrikularen %75 eskuratu ahalko dute, betiere 300,00 euroraino.\nEskabideak aurkezteko epea eta tokia: 2020ko urriaren 5etik 30era, 09:00etatik 13:00etara, Muskizko Udaleko Erregistroan edo Euskara Zerbitzuan.\nMuskizko Udaleko Euskara Zerbitzuak 8.000 euroko aurrekontua izango du onartutako eskabide guztien artean banatzeko.\nBaldin eta, eskabideak aztertu eta gero, diru-laguntza honetarako Udalak aurreikusitako diru kopurua baino kopuru handiagoa ateratzen bada, lortutako zenbatekoaren eta eskura dagoen diruaren arteko diferentzia, zati berdinetan kenduko da diru-laguntza jasotzeko eskubidea duten eskatzaile guztien artean.\nEskabidea egiten dutenean Muskizen erroldaturik dauden ikasleak.\nEz zaie dirulaguntzarik emango beste euskaltegi publiko batzuetan ikastaroak egin dituztenei, hirugarren artikuluan ezarritako baldintzak betetzen ez badituzte (Hizkuntza Eskola Ofizialean, e.a.), edo lantokietan burututako programen bidez egin dituztenei (IRALE, HAEEren bidezko ikastaroak…)\nBeste enpresa, instituzio eta abarren eskutik dirulaguntza jasotzen dutenei ere dirulaguntza emango zaie, betiere ikasleek matrikula gisa ordaindutakoa gainditu gabe.\nDiruz lagunduko dira HABEk homologaturiko euskaltegi publiko zein pribatuetan egiten diren ikastaroak, Muskizko AEK eta Muskizko Udal Euskaltegietakoak, barne.\nUrte osoan zehar burututako ikastaroak lagunduko dira diruz. Bai urritik ekainera egindakoak, bai uztailean, abuztuan eta irailean (trinkoak eta barnetegiak) egindakoak. Barnetegien kasuan, matrikula gastuak baino ez dira diruz lagunduko eta inola ere ez estantzia, bertaratze gastuak…\nEz da diruz lagunduko ikastetxeak edo horko GEk, eskolaz kanpoko jarduera gisa, antolatutako euskara ikastarorik.\nEskabide orria, behar den bezala beteta.\nNANaren fotokopia. 18 urte baino gutxiago duten ikasleek, NANik ez badute, eskabide inprimakian guraso edo haien tutore baten NAN zenbakia jarri beharko dute.\nIkaslea ikasten aritu den euskaltegiak edo HABEk homologatutako ikastegi bakoitzak egindako ziurtagiria, ondoko hauek zehaztuz:\nMatrikula gisa ordaindu den zenbatekoa edo zenbatekoak.\nEpe horretan egindako maila edo mailak, eta horiek gainditu diren ala ez.\nIkasleak ikastaro hau egiteko ez duela beste diru-laguntzarik jaso adieraztea; eta jaso badu, zenbat diru jaso duen eta ze erakundetatik jaso duen adieraztea.\nEuskaltegiko matrikulari dagokion bankuko ordainagiria.\nEskabideak Muskizko Udaleko Erregistroan edo Muskizko Udaleko Euskara Zerbitzuan aurkeztu beharko dira jendaurreko ordutegian (09:00-13:00), 2020ko urriaren 5etik urriaren 30era.\nEskaria egiteko idatzian diru-laguntza ze kontu zenbakitan jaso nahi den, kontu zenbaki horretako jabearen izena eta jabearen NANa adierazi beharko dira.\nEskatzaileak adin txikikoak direnean, eskaria guraso edo tutore batek egingo du.\nDiru-laguntzaren guztirako zenbatekoa urtero-urtero zehaztuko da Udal Aurrekontuan.\nIkasleek deialdi honen bitartez gehienez 300,00 euro jaso ahalko dute.\nDiru laguntza matrikularen %50 izango da.\nIkasleak aisialdiko begiraleak badira edo Eusko Jaurlaritzan inskribatuta dagoen kirol edo kultur elkarte bateko kideak badira, matrikularen %75 jaso ahalko dute. Horretarako, begirale titulua edo elkarte horretako bazkidetza egiaztatzen duen zuzendaritza taldearen ziurtagiri bat aurkeztu beharko dute.\nIkasleak ziurtagiriak zehaztutako epearen barruan aurkezten ez baditu, diru-laguntzari uko egin diola ulertuko da.\nDiru-laguntza eskabide-orrian zehaztutako kontu zenbakian sartuko da.\nMatrikula ordainduta izatea.\nEgindako maila edo mailak gaindituta izatea edo egindako ikastaroetan aprobetxamendu egokia izan duela ziurtatzea.\n9. Ebazpena jakinaraztea


Gizarte Ekonomiako Euskal Behatokia » Hedapen Kooperatiboaren urteroko topaketa Otaloran\n2018an ia 2.000 bisitari gerturatu ziren, Esperientzia Kooperatiboa in situ ezagutzeko asmoz.\nAbenduaren 17an ospatu zen MONDRAGONeko Hedapen Kooperatiboaren ohiko topaketa. MONDRAGONek zerbitzu bat dauka Esperientzia Kooperatiboan interesa duten pertsonak artatzeko: Hedapen Kooperatiboa. Eta zerbitzu honekin kolaboratzen dute urtean zehar erakunde ezberdinetako hainbat pertsonek: MONDRAGONeko kooperatibek, Euskadiko Nekazari-elikagaien Kooperatiben Federazioak, ERKIDEk, gertuko administrazio publikoak eta Arizmendarrietarekin lotutako bestelako elkarteek.\n2018an 1.960 pertsona gerturatu ziren MONDRAGONera, %78 Estatu espainiarretik kanpokoak. Hauek 50 herrialdetatik joan ziren, bereziki (bisitari gehiagoko herrialdetik gutxiagora) Hego Korea, Argentina, Estatu Batuak, Brasil, Mexiko, Japonia, Belgika, Holanda eta Alemania. Bisitarien %45 enpresa interesarekin: ekintzaileak, kooperatibistak edo politikariak, zeintzuek beraien lurraldea (edo beraien kooperatiba) hobetu nahi duten. Partaideen %42ak interes akademikoa dauka: ikasle eta irakasleak, zeintzuek eredu kooperatiboa ezagutu eta bertan sakondu nahi duten. %2ak, esan daiteke, interes orokorra duela.


Euskoa eta Klima plana | Enbata\nHarrera / Artikuluak / Ulertu / Gai Berezia / Euskoa eta Klima plana\n« Herri Berri poursuit un travail de fond rassembleur\nEnargia : découvrir puis souscrire »\nEuskoak Euskal Herriko Klima Planan integratzeko proposamen bat egin du trantsizio ekologikoa eta solidarioa laguntzeko. «Euskoan oinarrituz trantsizio ekologikoaren finantziazio tresna baten sorrera laguntzea» da proposamen horren xedea.\nIpar Euskal Herriko Klima Plana baliagarria den lurralde egitasmo bat da, Ipar Euskal Herriko 300 000 biztanleentzat eta 158 herrientzat trantsizio ekologikoa eta energetikoa gauzatzen laguntzeko egina. Partaide instituzionalekin, eragile sozio-ekonomikoekin eta herritarrekin bere eginkizuna eta finkapena koordinatzen duen Euskal Herri Hiri elkargoak bultzatzen du.\n2018-2019 urteetan luzatu den prestakuntza fase baten ondotik, 2020-2025 urteetan ekintza plan bat martxan jartzea da xedea. Ipar Euskal Herriarentzat eta Trantsizio ekologikoarentzat oso garrantzitsua den Plan hori prestatzeko, Euskoa kide duen Euskal Herriko Garapen Kontseiluak, 46 ekarpeneko zerrenda bat egin du.\nHorietariko bat Euskoak aurkeztu du, eta euskotan trukatuak diren euroen zati bat zuzenean Trantsizio ekologiko egitasmo batzuetan inbertituak izatea aipatzen du: laborantza biologikoan edo iraunkorrean laborariak instalatzeko lur erostea eta horrela elikaduraren zirkuitua birtokiratzea, argi indar berriztagarrien ekoizpen guneen eraikitzea, etab.\nAdibidez, 200 000€ko proiektu batentzat, proposatua izango litzaieke Ipar Euskal Herriko biztanle guztiei euroak euskotan trukatzea 200 000 eusko lortu arte. Euko kidetzea izan ezik, hori eginez ez lukete dirurik xahutuko ekarritako euroen truke euskoak ukango lituzketelako.\nBide horretatik bildutako euroak, banku etiko batean dagoen euskoaren erreserba fondora joan ordez, zuzenean lurraldeko enpresa solidarioetara joango lirateke parte sozialetan inbertitua. Diru horrekin proiektu zehatzak finantziatuko lituzkete enpresek.\nHorrela birtokiratuak izan diren euroak tokiko elkargo baten garantia (Ipar Euskal Herriko hiri bat, Hiri Elkargoa, etab.) edo berme bat ematen duen hirugarren egitura (Diru ekarpen Kutxa, BPI…) bati esker funtzionatuko zukeen: Euskoak inbertitutako diru zama berreskuratu behar balu (bere 1, 5 milioiko egungo erreserba fondotik at doan euskotik eurotarako diru itzultzeak egiteko), bermea ematen duen egiturak Euskoaren parte sozialak erosiko lituzke, eta Euskoaren tokia hartuko luke enpresa solidarioaren akziodun bezala.\nBerrikuntza honi esker, Ipar Euskal Herriak Trantsizio ekologikorako tresna berri bat lortu lezake, eta gainera beste lurralde batzuetan pareko proiektuak piztu. Euskoak Klima Planak tresna horren eginkizun ekonomikoa eta juridikoa aztertu dezan proposatzen du, eta egingarria bada, bigarren urrats bat eman dezan bere finkapenerako.


Espainiak 77.200 euro jasoko ditu EBtik hegazti-gripeari aurre egiteko | Consumer\nEspainiak 77.200 euro jasoko ditu EBtik hegazti-gripeari aurre egiteko\nUztailaren 31 arte debekatuta dago tratatu gabeko hegazti-lumak inportatzea.\nEuropako Batasuneko Elikadura Katearen Batzordeak (EB) gaur erabaki du 1,96 milioi euro erabiltzea programa nazionaletan, hegazti-gripearen agerraldiak detektatzeko. Espainiak 77.200 euro izanen ditu neurrien %50 finantzatzeko.\nProgramek EBn aurten egin behar diren testak ordainduko dituzte, guztira 60.000 hegazti basatiri eta 300.000 etxeko edo baserriko hegaztiei. Italia, Alemania, Danimarka eta Frantzia dira neurriek ekarpen ekonomiko handiagoa izango duten herrialdeak.\nEBk antzeko planak jarri zituen abian 2005eko uztailetik 2006ko urtarrilera bitartean, eta Europar Batasuneko 884.000 euroko aurrekontua izan zuten. Estatu kideek 2006ko martxoa baino lehen bidali behar dituzte proba horien emaitza zehatzak.\nEBko adituek, gainera, uztailaren 31 arte tratatu gabeko hegazti-lumen inportazio guztiak debekatzea erabaki dute. Elikagaien Segurtasunerako Europako Agintaritzak (EFSA) gomendatu du Europar Batasunean "behar bezala tratatutako" lumak soilik sartzea, gaixotasuna kutsatzeko arriskuak murrizteko.\nbegiztatu gripe-eu programas-eu


Klima â€œkonpontzenâ€� saiatzea, jolas arriskutsua\n2019ko ekainaren 20a, osteguna | Ordua Euskal Herrian 09:29:01\nAurrera doakigun mende berri honetan gero eta indar handiagoa hartuz joan da klima aldaketari aurre egiteko balizko tresna bat: geoingeniaritza. Bestela esanda, Lurraren sistemak manipulatzea klima aldatzeko (oraingoan, nahita). Gaur egun debekatuta daude horrelako teknikak, baina haren aldekoek ez dute horregatik etsitzen. Aurkariek, berriz, hautu horren arriskuez ohartarazi nahi digute.\nHaren aurkarien esanetan, geoingeniaritzak lotura zuzena du ikuspuntu arriskutsu batekin: klima aldaketaren ondorioak arindu baditzakegu teknologia erabilita, zer axola noren erruz berotzen ari den planeta? Eta zer axola berotzen jarraitzea?www.transmissionmedia.com\nIazko urrian jakin zen berria. Russ George enpresa-gizon estatubatuarrak esperimentu eskerga egin zuen Haida Gwaii artxipielagoko uretan, Kanada mendebaldeko kostaldetik 300 kilometrora. Georgek, edo hobeto esanda haren agindupeko langileek, 100 tona burdin sulfuro bota zuten itsasora. Ozeanoen ongarritzea esaten zaie era horretako teknikei; funtsean, helburua da modu artifizial batean planktonaren hazkundea eragitea. Planktonak atmosferako CO2a xurgatzen duenez, haren loratzea bizkortzeak negutegi efektua moteltzen lagundu dezake.\nJokaldiak klima aldaketaren ondorioak arintzea bezain helburu txalogarria zuela pentsa liteke, baina ez nahasi: Russ George negozio-gizona da beste ezer baino lehen. Haren xedea da planktona ugarituz atmosferatik –ustez– itsasora igaroko den CO2aren truke dirua irabaztea, karbono merkatuaren mekanismo konplexuak baliatuz. Ez da lehen saiakera; 2007an, Planktos enpresako zuzendaria zela, George burdina botatzen saiatu zen Galapago eta Kanariar uhartedien inguruetan. Orduan ez zuen lortu, baina iaz bai. Aurrez, Haida Gwaiiko biztanleei amarruz sinetsarazi zien esperimentua mesedegarria izango zitzaiela; ez zien aipatu, badaezpada, 2008an Nazio Batuen Dibertsitate Biologikoari buruzko Hitzarmenak (DBbH) moratoria ezarri ziola ozeanoak ongarritzeari.\nOzeanoak ongarritzea geoingeniaritza izendapenak biltzen dituen teknika multzo zabalaren barruko bat baino ez da. 2010ean, Nagoyan egindako biltzarrean, DBbHk moratoria zabaldu eta geoingeniaritza-jarduera guztiei ezarri zien. Baina geoingeniaritzaren definizio zehatzik ez da adostu oraingoz; indarrean dagoena behin-behinekoa da. Hala, zenbait teknika moratoriatik kanpo daude, geoingeniaritzarekin jarrera kritikoa dutenen ustez barruan behar luketen arren.\nZer da geoingeniaritza?\nAdostasun faltak ez digu eragotziko geoingeniaritzaren definizio bat eskaintzea. Teknologia-garapenaren arriskuak salatzen diharduen ETC taldearena emango dizuegu: klima aldaketari aurre egiteko asmoz, Lurraren zoruan, ozeanoetan edota atmosferetan eskala handiko interbentzioak egitea da geoingeniaritza. Eskalarenak garrantzia du. Geoingeniaritzaren ezaugarrietako bat da planeta osoaren edo behintzat eskualde oso handietan eragiteko asmoa duela. Ez gara tokian tokiko proiektuez ari.\nMultzo bitan bana ditzakegu geoingeniaritza teknika gehienak: eguzki-erradiazioarekin zerikusia dutenak eta atmosferan karbono gutxiago egotea helburu dutenak. Azken multzoan, berriz, bereizi behar dira dagoeneko eguratsean dagoen CO2a xurgatzeko asmoa dutenak, eta CO2a iturburuan bertan atzeman nahi dutenak atmosferara iritsi baino lehen. Kasu bietan, atzemandako karbonoa lur edo itsaso azpian gordetzea aurreikusten da. Dena den, Nagoyako moratoriak ez dio eragiten karbonoa iturburuan harrapatzeari: teknika horren bidez karbonoa ez denez atmosferara heltzen, Dibertsitate Biologikoari buruzko Hitzarmenak ez du geoingeniaritzatzat hartzen. Zehatzago esan dezagun: ez da biodibertsitateari kalte egin diezaiokeen geoingeniaritza mota bat. Hortik ondorioztatu daiteke, noski, beste motek bai egin diezaioketela kalte.\nEguzki-izpiak desbideratuz Lurra freskatu\nEguzkiaren erradiazioa manipulatzea diogunean, gauza bitaz ari gara batez ere: eguzki-izpiak desbideratzeaz edo eguzki-izpiak atzera espaziora bidaltzeaz. Eman dezake oso ideia hipotetikoez ari garela, zientzia-fikzioaz kasik, baina ikerketa proiektu zehatzak daude mahai gainean. Hona batzuk: basamortuetako eremu zabalak estaltzea material islatzailez, eguzki-izpiak Lurretik urrun bidaltzeko; espazioan, Lurraren eta eguzkiaren artean, aluminiozko geruza super-mehea jartzea; elurtutako mendietan eta glaziarretan eguzkiaren argia islatzen duen nano-geruza ipintzea; milaka espazio-ontzi txiki bidaltzea Lurretik milioika kilometrora, argia desbideratuko duen “hodeia” eratzeko... Ideia ezagunena beharbada, sumendi artifizialak dira. Teoriak dio sumendiek airera botatzen duten sufre dioxidoak eguzki-izpiak islatzen dituela –benetako sumendien zenbait erupzio bereziki bortitzen ostean tenperaturaren beherakada neurtu ahal izan da–, baina praktikan zalantza asko dago teknika horren eraginkortasunaz.\nIkus daitekeenez, eguzki-erradiazioaren kudeaketak ez dio inola eragiten atmosferako CO2 kontzentrazioari. Besterik gabe, berokuntza globalaren kontrapisua izateko asmatutako teknika sorta da. Proposamen gehienak, gaur-gaurkoz, AEBetako zenbait enpresa eta unibertsitatetatik datoz, baina Europar Batasunak badu programa bat, IMPLICC izenekoa, ildo hori jorratzen duten ikerlanak sustatzeko.\nKendu diezaiogun CO2a aireari\nKarbonoa atzemateko teknika gehienen helburua CO2a airetik atera eta beste leku batean gordetzea da. Multzo horretakoa da, esaterako, arestian aipatu dugun ozeanoen ongarritzea. Karbonoa atzemateko teknika ugari proposatu –are gehiago, patentatu–, eta esperimentu askotxo egin da (ikusi 7. orrialdeko mapa). Adibide zerrenda mardula da hemen ere: itsasoen alkalinotasuna handitzea, CO2a xurgatzeko gaitasun handiagoa izan dezaten; karbonoa atzemango duten alga edo mikroorganismo sintetikoak diseinatzea eta itsasora botatzea; hodiak erabiltzea itsas hondoko ura gainazalera igotzeko –modu horretan gainazala hoztuko litzateke, eta CO2a harrapatzeko gaitasuna areagotu–... Baina ez pentsa beti itsasora jo behar denik, lehorrerako teknikarik ez da falta: aireko CO2a xurgatuko duten makinak eta zuhaitz sintetikoak, biotxarra –biomasa pirolisiz erretzea eta lurperatzea; ikus Argia 2.325 zbkia.–, eta abar.\nETCk beste multzo bat gehitzen die aurreko biei: klima eraldaketa. Gehiegi sakondu gabe, esan dezagun batez ere prezipitazio erregimena aldatzean datzala, bai euria eraginez bai eragotziz, hodeiak kimikoki edo fisikoki manipulatuz. Urakanak disolbatzeko proposamenak ere badaude.\nXXI. mendean berpiztutako ideia\nIa mende erdi joan da AEBetako zientzialari talde batek geoingeniaritzaren aukera plazaratu zuenetik, baina ideiak azken hamarkadan hartu du indarra batez ere. ETC taldeak berak egindako Geopiracy: The case against geoengineering (Geopirateria: geoingeniaritzaren aurkako argudioak) txosten mardulak dioenez, 2002-2009 bitartean geoingeniaritzari buruz –haren alde, funtsean– hedabide espezializatuetan argitaratuko artikulu kopurua bost aldiz handiagoa izan zen 1994-2001 bitartekoa baino. Hedabide orokorretan, berriz, hamabi aldiz handiagoa. “Gaur egun politikoki zuzena da esatea geoingeniaritza klima aldaketaren kontrako erantzun bidezkoa dela”, irakur daiteke aipatutako ETCren txostenean.\nGeoingeniaritzaren susperraldia 2013an?\nKontuan izanda moratoria bat dagoela indarrean, kontraesana eman dezake geoingeniaritza begi onez ikusia dela esateak, baina ETCkoek argudio onak dituzte jarrera hori defendatzeko. Ez hori bakarrik, hasi berri den urte honetan geoingeniaritzak are indar handiagoa hartuko duela uste dute. Lehenik eta behin, gogoan izan behar da betiere AEBak ez daudela behartuta moratoria errespetatzera, ez baitira DBbHko kideak –hitzarmena berretsi ez duten hiru herrialdeetako bat da, Vatikanoarekin eta Andorrarekin batera–. Baina Estatu Batuetan bakarrik ez, moratoriarekin ala gabe Europar Batasunean gogotsu ari da geoingeniaritzaz ikertzen, nahiz eta zientzialari bat baino gehiagorentzat baztertzeko moduko alternatiba den, eguzki-erradiazioa desbideratzeari dagokionez batik bat.\nKlima Aldaketaren Gobernuarteko Taldeak (IPCC) berak geoingeniaritzari buruzko aditu bilera antolatu zuen 2011ko ekainean, DBbHk ezarritako moratoria indarran sartu eta gero beraz. Adituak bildu zirela diogunean, uler bedi geoingeniaritzaren aldeko zientzialariak izan zirela bildutakoak. Baldintza horiekin ez gaitu harritu behar biltzarraren ondorio modura honakoa esatea DBbHko presidente Rajendra Pacahaurik: “Munduak ezagutu behar ditu geoingeniaritzak klima aldaketari eskaintzen dizkion irtenbideak”.\nAurka egoteko arrazoiak\nBatzar horren aurretik, hainbat GKEk gutun bat bidali zioten IPCCri, geoingeniaritzaren hautua bazterrean uzteko eskatuz. ETCk, gorago aipatutako txostenean, hainbat argudio ematen du geoingeniaritza onartezintzat jotzeko. Batetik, ez dago aldez aurretik probatzerik; klimari nola eragingo dioten jakiteko, teknikak oso eskala handietan erabili behar dira, hots, Lurraren eskalan. Bestetik, aurreikusi ezin ditzakegun ondorioak izan ditzake, besteak beste oraindik klima bezain gertakari konplexua guztiz ez ulertzearen ondorioz.\nBadira arrazoi “etikoak” ere. Hasteko, argi dago munduko herrialde guztiek ez dutela gaitasuna geoingeniaritza teknikak praktikara eramateko. Lurraren tenperatura hoztea lortuko bagenu, noren esku legoke planetaren “termostatoa”? Kontuan izan, besteak beste, zenbait enpresa pribatuk patentatuta dauzkatela beren teknologiak. “Beldurgarria litzateke, behin geoingeniaritza martxan jarrita, monopolio bihurtu ahal izatea”, dio ETCk. Betiere gogoan izan behar baita negozioa egiteko igo direla asko geoingeniaritzaren gurdira. Ironikoa eman badezake ere, horien artean daude –ETCren aburuz–, berokuntza globala gizakiaren ekintzaren ondorioa dela ukatu izan dutenetako zenbait. Izan ere, geoingeniaritzaren ikuspuntua primeran datorkie klima aldaketaren zergatiei buruzko eztabaidari ihes egin diotenei, errua gizakiona dela onartu zein ez. Konbentzituta bagaude teknologiaren bitartez klima aldaketaren ondorioak arindu ditzakegula, zer axola noren erruz berotzen ari den planeta? Eta zer axola berotzen jarraitzea? Horra geoingeniaritzaren arrisku handienetakoa: haren aldeko apustua egitea galga ikaragarria izan liteke bestela ere sasoirik onenean ez dauden benetako irtenbideentzat. Nolanahi, badirudi geoingeniaritzaren aldekoen artean MAG estrategiak duela zale gehien. Alegia, negutegi efektuko gasen murrizketa, klima aldaketaren ondorioei egokitzapena eta geoingeniaritza uztartzea.


Sortzapena – Gizapedia\nSortzapen-printzipioa transakzioak eta egitate ekonomikoak gertatu edo sortu egiten diren unean, sortzapen-datan alegia, erregistratu behar direla ezartzen duen kontabilitate-printzipio eta araua da, horiei dagozkien diru-fluxuak (ordaintzea eta kobratzea) noiz gertatzen diren kontuan hartu gabe. Adibidez, enpresa batek papera erosteko eskaera egin eta jasotzen badu 2018 urtean, horren ordainketa 2019an izan arren, paperaren erosketa 2018 urteko kontabilitatean jaso behar du, eta 2019 urtean ordainketa egin dela. Sortzapen-printzipioa enpresak finantza-egoeraren irudi zintzoa eman dezan beharrezkotzat hartzen den printzipioetako bat da.\nSortzapen-printzpioa aplikatuz kontabilitatean egin beharrezko doikuntzei aldizkapen edo periodifikazioa deitzen zaie.\nBeste hizkuntzetan: ingelesez, accrual principle; gaztelaniaz, principio de devengo.


Bertako txoko politak eta interesgarriak ezagutzeko herrian eta ingu¬ruan ikasturtean zehar irteera desberdinak antolatzen dira. Horretaz gain, bai Haur Hezkuntzakoek eta baita Lehen hezkuntzakoek lehe¬nengo bi hiruhilabeteetan ibilaldi bat egiten dute. lbilaldi hauek bi atal izaten dituzte, bat kulturala eta bertzea ludikoa.\nLehen Hezkuntzako ikasle eta irakasle guztiek ikasturteko azken 3 egunetan egonaldia egiten dugu. Haur Hezkuntzako ikasle eta irakasleek, berriz, inguruko aterpetxe batean 2 eguneko kanpaldia egiten dute. Egonaldi hauen helburua giro goxo eta ludiko batean elkarbizitza lantzea eta ikasturteari akabaila ona ematea da.


Irekia Eusko Jaurlaritza - Gobierno Vasco :: Segurtasun Saila uztailaren 12an hauteskundeetako emaitzak zabalduko dituen dispositibo teknikoa prestatzen ari da\nSegurtasun Saila uztailaren 12an…\nBANNER155X70_U12_.jpg Iturria: Irekia\nParte-hartze indizeari eta gorabeherei buruzko informazioa etengabe emango dute egun osoan zehar\nSegurtasun Saila egun hauetan ari da azken egokitzapenak egiten Eusko Legebiltzarrerako datorren igandeko hauteskundeetako emaitzak zabalduko dituen dispositibo teknikoan. Estefanía Beltrán de Heredia Segurtasuneko sailburuak eta Eugenio Artetxe Araubide Juridikoaren, Zerbitzuen eta Hauteskunde Prozesuen zuzendariak Lehendakaritzan larunbatean emango duten prentsaurrekoan azalduko dituzte dispositiboaren xehetasunak.\nUztailaren 12an Gasteizko Lehendakaritzan kokatuko den Emaitzak Aurkezteko Zentro Ofizialetik zabalduko dira parte-hartzearen indizeei buruzko datuak eta behin-behineko emaitzak, botoak zenbatu ahala. Horretarako, agertoki nagusi bat prestatuko da, 8x4 metroko pantaila izango duena, eta bertan proiektatuko dira emaitzen datu grafikoak. Informazio hori bera hedatuko da egoitzan zehar banatuko diren beste hiru monitoreetan.\nHauteskunde-eguna Irekia bidez eta Emaitzak Aurkezteko Zentrotik bertatik jarraitzeko baimena eskatu duten hedabideei espazioa gordeko zaie albistegietarako zuzeneko konexioak egiteko. Era berean, erredakzio-postuak eta unitate mugikorretarako zona espezifikoa erraztuko zaie. Baimena eskatzeko epea ostirla 10ean, ostegunean, amaituko da eta edukieragatik posible bada.\nGailu teknikoei dagokienez, hedabideek zuzenean emititzeko bi telebista-seinale instituzional izan ahalko dituzte (irudia eta datuak), eta Interneterako konexioa prentsa-postuetan. Seinale instituzionala hainbat telebista-kamerek ekoitzitako irudietan oinarrituko da, grafikoen irudiak barne. Zentro Ofizialeko agertokian jasoko dira zenbakizko irudikapenak denbora errealean. Seinale guztiak satelite bidez jaso ahal izango dira zuzenean telebistek aurreikusitako dispositiboetan.\nLarunbateko, hilaren 11ko, 11:30ean, Estefanía Beltrán de Heredia Eusko Jaurlaritzako Segurtasuneko sailburuak eta Eugenio Artetxe Hauteskunde Prozesuen zuzendariak prentsaurrekoa emango dute Emaitzak Aurkezteko Zentro Ofizialean. Prentsaurreko horretan hauteskunde-prozesuari buruzko informazioa emango dute eta emaitzak, gorabeherak eta parte-hartzearen indizeak zabaltzeko erabiliko diren mekanismoak aurreratuko dituzte. Era berean, hedabideetako profesionalek izan ditzaketen zalantzak argituko dituzte.\nIgandean, uztailaren 12an, hauteskunde-egunean, hainbat agerraldi egingo dituzte Emaitzak Aurkezteko Zentro Ofizialean parte-hartzearen ehunekoen bilakaeraren berri emateko.\n10:00etan Segurtasun sailburuak agerraldia egingo du hauteskunde-mahaiak irekitzean gertatu ahal izan diren gorabeheren berri emateko.\n13:00etan, berriro egingo du agerraldia sailburuak, 12:00ak arteko parte-hartzearen indizeei buruzko lehen datuak emateko.\n18:00etan berriro egingo du agerraldia sailburuak eta 17:00ak arteko parte-hartzearen indizeei buruzko datuak emango ditu.\nHauteslekuak itxi, eta zenbaketa hasi eta gero, zenbaketa horrek hiru lurraldeetan datu adierazgarriak ematen dituenean, sailburuak agerraldia egingo du zenbaketatik ondorioztatzen den boto- eta aulki-banaketaren lehenengo datuak emateko.\nSegurtasun Saileko Hauteskunde Prozesuen Zuzendaritzak eskainita, hala eskatu duten hedabideek (ehundik gora), alderdi politikoek eta erakundeek aukera izango dute haien egoitzetatik hauteskunde-intranet batera sartzeko. Intranet horren bitartez, online jarraitu ahal izango dute zenbaketaren bilakaera.\nwww.hauteskundeak.eus web-orriak herritarren esku jartzen du uztailaren 12ko hauteskunde-deialdiari buruzko informazio guztia. Atari horren bidez, Eusko Legebiltzarra berritzeko hasi den prozesuaren alderdi guztiei buruzko informazio zabala eta askotarikoa kontsulta daiteke.\nWebgunearen atalen artean nabarmendu behar dira, adibidez, prozesuaren egutegiari, bozketa-prozedurari eta posta bidezko botoei buruzko atalak, hautesleentzako gida, hauteskunde-mahaietako kideentzako gida, eta inprimaki elektronikoak. Urratsez urratseko gidak ere badaude; gida horiek aukera ematen dute botoa ematerakoan sor daitezkeen prozedurari buruzko zalantzak argitzeko, modu atseginean eta grafikoan. Eta galde-erantzun atal bat ere badago, boto-emaileei sor dakizkiekeen zalantza nagusiak erantzuteko.\nEra berean, web-guneak Twitter (@hauteskundeak) kontuan izena emateko aukera ematen du, eta herritarrek 012 telefonoa ere erabili ahal izango dute, bertan kontsulta pertsonalizatuak egiteko.


Artistentzako bere laugarren Nazioarteko Open Call-a abiatu du Getxophoto jaialdiak - Getxo - Hiruka.eus\nErredakzioa 2021-01-13 14:37\nMelissa Schriek, serie The City is a Choreography\nLaugarrenez, Getxophoto Nazioarteko Irudi Jaialdiak mundu osoko artista bisualak deitu ditu XV. edizioaren gaiari buruz duten ikuspegia ematera. Oraingoan, "Partekatu" izango da oinarria, eta nazioarteko epaimahai batek aukeratuko ditu aurkeztutakoen artean 3 lan irabazleak. Hautatutako horiek irailaren 1etik 26ra bitartean ikusi ahal izango dira, jaialdiak iraun bitartean..\nIzen-emateak Picter plataformaren bidez baino ezin izango dira egin; bertan, oinarriak, ohiko galderak eta parte hartzeko baldintzak kontsulta daitezke.\nJon Uriarte, Getxophotoren komisarioaren testua\nGarraiobideen eta komunikazio-teknologien garapen globalak mundu erabat interkonektatua eta interdependentea eratu du. Pertsonen, komunitateen eta botere publiko eta pribatuen arteko elkarrekintza azkarragoa eta iraunkorragoa duen nazioarteko agertokia. Informazioaren eskuragarritasunak eta migrazio-fluxu handiek planeta-kontzientzia moduko bat sortu dute, batetik, kulturak hurbilduz edo harreman eta helburu komun berriak ezarriz, eta bestetik, gero eta handiagoak diren desberdintasun ekonomikoak, aurreiritzi ideologikoak eta politika erreakzionarioak agerian utziz.\nEszenatoki berri honetan, teknologia-, gizarte-, kultura- eta ingurumen-fenomeno batzuk partekatzearen nozio tradizionala eguneratzen ari dira. Eskuzabaltasunean eta integrazioan oinarritutako elkartasunaren ideia komunitateen arteko hierarkiak ezartzen ditu. Bide horizontalak eta errespetuzkoak, bizikidetzan oinarritutakoak eta desberdintasuna ospatzen dutenak aldarrikatzen dituzten mugimenduek elkartasunaren ideia hau aldatzen ari dira. Bizi ari garen larrialdi klimatiko globalean, planetako baliabide natural mugatuek nazioz gaindiko erantzunkidetasunerako eta biziraupenerako borondatea eskatzen dute. Egoera konplexu horretan, Interneteko informazioaren liberalizazioak polarizazioa sustatu du, eztabaida publikoen arreta adierazpen-askatasunaren eta zaintza-kapitalismoaren mugetan jarriz. Ondasunen metaketa indibidualak eta pandemia globalaren testuinguruan, desderdinarekiko beldurrak zuzentzen duten mundu honetan, partekatzeko eskubideak, beharrak eta erantzukizunak berebiziko garrantzia hartu dute. Eta horregatik hain zuzen ere, partekatzearen ideia barneratzen ari den adiera berri horiek aztertzea proposatuko da GETXOPHOTO 2021ean.


2018ko apirilaren 24a, asteartea | Ordua Euskal Herrian 14:52:03\nJoe eta Vince Juaristi aita-semea Ipar Amerikako gailur altuenera egindako bidaian, Alaskako McKinley mendian, 2006an.\nNola ikusten duzu euskal komunitatea AEBetan, batez ere mendebaldean?\nBi zatitan dago banatuta. Alde batetik edadetutako gizon eta emakumeak daude, nire aita bezala. Euskal Herritik etorri ziren Bigarren Mundu Gerraren ostean lana bilatzeko asmoz. Txapela daramate, ardoa edan eta musean aritzen dira; euskaraz hitz egiten dute, edo oinarrizko ingelesa. Gogorrak dira, gogor egin behar izan dute lan. Dirua aurreztu zuten eta orain ere horrela egiten dute. Beste taldea izango litzateke lehen belaunaldi horren fruitua: 1960-70eko hamarkadetan jaio, AEBetan eskolatu eta gurasoengandik lana gogor egiteko eta finantzetarako zentzu ona jaso dutenak; amerikar jaioterria besarkatu dutenak, unibertsitatera joan, gogor lan egin eta aukerak aprobetxatu bizitzan aurrera egiteko, baina haien arbasoez oso kontziente dira. Baskoak dira, bai, sustraiak omentzen dituzte eta ez dituzte ahazten aita-amen sakrifizioak.\n2016-07-29 | Natxo Escobar\nNew Yorkeko Euskal Etxearen 100. urteurrena ospatzeko egindako lana.\nZuzendaria: Natxo Escobar\nEkoizpena: Koldo San Sebastian, Ander San Sebastian\nErrealizazioa: Iker Treviño


22.Korrikaren unitate didaktikoak sareratu dituzte — Gaztezulo\n22.Korrikaren unitate didaktikoak sareratu dituzte\n22.Korrikaren unitate didaktikoak sareratu dituzte Euskaltegietarako eta hezkuntzarako unitateak sortu dituzte AEK-k eta Ikastolen Elkarteak, euskara maila eta adin-tarte ezberdinetara egokituta. https://www.gaztezulo.eus/albisteak/22-korrikaren-unitate-didaktikoak-sareratu-dituzte-aek-k-eta-ikastolen-elkarteak https://www.gaztezulo.eus/albisteak/22-korrikaren-unitate-didaktikoak-sareratu-dituzte-aek-k-eta-ikastolen-elkarteak/@@download/image/DSC_0073.JPG\nEuskaltegietarako eta hezkuntzarako unitateak sortu dituzte AEK-k eta Ikastolen Elkarteak, euskara maila eta adin-tarte ezberdinetara egokituta.\n22. Korrikaren unitate-didaktikoen bilduma bi material sortaz osaturik dago: hezkuntza zentroei zuzendutako sorta eta euskaltegietarako dena. Lehenengoari dagokionez, unitateek hezkuntza formalaren etapa guztiak hartzen dituzte, Haur Hezkuntzatik 18 urtera bitartean. Iñaki Zapirain unitateen egileak aipatu duenez, "aurtengo nobedadeen artean ipuin baten bideoa dugu, Pilota gorri batekin ipuina, alegia; Gaizka Chamizo aktorearekin egindako elkarlana. Bestalde, unitateetan aurtengo Korrikaren kanta, dokumentala eta omenduak ere jorratzen dira, eduki bakoitza maila ezberdinetara egokitua". Irakasleek unitate guztiak online landu ahalko dituzte, Korrikaren webgunean.\nUnitate didaktiko hauek "bi erakundeen sinergiaren emaitza" direla adierazi du Asier Amondo Korrika arduradunak. Ikastolen Elkarteko kideek sortu dituzte unitateak, baina hezkuntza-zentro guztietan lantzeko modukoak direla azpimarratu dute.\nEuskaltegietarako atazak ere aurkeztu ditu AEK-k, euskara maila zein ikas-formatu ezberdinetara moldatuta. Amaia Lopez de Luzuriagak adierazi duenez, "aurten KORRIKAren hainbat mugarriren inguruan sortu dituzte atazak; eta, horrez gain, aberasgarritzat jo du jolas interaktiboen erabilera, hainbat trebetasun lantzeko balio baitu". Bestetik, gurasoentzat sortutako atazak ere nabarmendu dituzte, euskaraz ikasten ari diren guraso eta umeen arteko transmisioan eragitea helburu dutenak.


Van Aert konpleto bat, eta Cavendish kafe hutsa izotzarekin!!! - Azpeitia - uztarria.eus\nAndoni Urbistondo (Aiurri.eus) 2021-07-18 20:50\nVan Aertek ezustea eman du eta garaipen ederra lortu Eliseoko Zelaietan, Mike Teunissen taldekideak Morkov bideratzailearen rola hartuta; Cavendish trenorik gabe geratu da, eta potentzia beteko deman Van Aertek jokoz kanpo utzi du.\nGozoa egongo da Cavendish. Tourreko 35. etapa garaipena lortu, eta historiako marka onena beraganatzeko aukera bikaina zeukan britainiarrak, non eta Eliseoko Zelaietan, txirrindularitzako bihotzean. Ba ezin izan du bere helburua lortu. Eta faktore askogatik. Lehena, Van Aert oso indarsu aritu dela. Atzoko etapa irabazita aho bizarrik gabe bota zuen Parisen esprintean sartuz saiatuko zela etapa irabazten, eta hala izan da. Mike Teunissen taldekidea erabili du bideratzaile moduan, eta Morkov balitz bezala, lan bikaina egin dio, helmugatik 250 metrora Van Aert pedalak astintzen hasteko, bizikleta hautsi beharrean. Beste faktorea Deceunincken huts egitea izan da. Ezin izan baitu beste etapetan bezain ondo prestatu trenoa Cavendishentzat. Ez du bideratzailerik topatu azken kilometroan, eta potentzia dema betean, Van Aertek aise menderatu du Cavendish. Gaur, behintzat, Cavendishentzat kafe huts kaskarra izotzarekin!\nIkaragarria Van Aerten jarduna. Terreno guztietan irabazi du, eta erakustaldiak eman. Mont Ventoux izango da, Portetekin batera, bukatu berri den Tourreko mendate gaiztoena, eta han sekulakoa egin zuen WVAek. Erlojupekoa irabazi zuen atzo, eta Tourreko esprint desiratuena gaur. Zer gehiago eska dakioke, bada? Tabernara joan eta kamareroari Van Aert kafe konpleto bat eskatzea bezala. Galdera bat dago, orain, airean. Tourra irabazteko gaitasunik ba al du Van Aertek, terreno guztietan halako nagusitasuna erakutsita? Batzuek nahiko lukete, besteek ez. Erantzuna jakiteko itxaron egin beharko da urtebete.\nEtapak, ohiko legez, ez du zer kontatu handia izan. Schelling, Valgren eta Van Moer izan dira animatzaileak, tropelaren diktadura iraultzen saiatu direnak, baina alferrik. Hamabost urte dira Parisko garaipena esprintean erabakitzen dela, eta zaila da tradizio hori haustea. Kitto 2021eko Tourra. Bihar, pausatuago, atari honetan, analisi sakonagoa, eta Tourreko notak!!!


Euskal Herriko Mus Txapelketan sailkatutako lehenengo bikoteak - Basaburua - Amezti.eus\nEuskal Herriko Mus Txapelketan sailkatutako lehenengo bikoteak\nAmezti.eus 2019-01-21 20:12\nUltzaman eta Basaburuan izan dira partidak asteburu honetan, eta bertan ezagutu dira Iruñean lehiatzeko sailkatu diren lehenengoak. Iraizotzen, Igoan eta Gartzaronen asteburu honetan izan ondoren, Jauntsaratsen jokatuko diren partidak falta dira oraindik.\nIraizotzen 12 bikote aritu ziren. Lehenengo postuan sailkatu dira Joseba Sarasa eta Raul Casimiro; eta bigarrenean Eneko Berasain eta Patxi Etxeberria. Igoan 5 bikote izan ziren, Arkaitz Iraitzotzek eta Ander Arregik lortu zuten garaipena.\nGartzarongo Toki Alai elkartean 10 bikote aritu ziren musean. Lehenengoak Joseba satristegi eta Javier Latasa izan ziren, eta bigarrenak Santi eta Unai Espinal. Bi bikoteak sailkatu dira hurrengo kanporaketarako.\nImotzen, aldiz, Etxalekuko ostatuan jokatutako kanporaketan 5 bikote izan ziren. Javier Goñi eta Mikel Ollo izan ziren irabazleak, eta beraz, hurrengo kanporaketarako sailkatuak.


Euskal Herria Bildu - Azaroak 5: Anaitasuna beteta Nafarroatik zubia erakitzeko\nAzaroak 5: Anaitasuna beteta Nafarroatik zubia erakitzeko\nEgun euritsua izan da gaurkoa Euskal Herrian, euria izan dugu goian behean egun guztian zehar, atertu ere egin gabe. Oztopo handiagoak gainditu ditugu, ordea, Amaiurreko kideok, euria ez da lanean jarraitzeko oztopo izan! Aterpeak bilatu, aterkiak hartu eta kanpaina egiten jarraitu dugu.\nBilbon “Zubirik zubi, bertsorik bertso” ekimena aurkeztu dugu. Azaroaren 12an egingo da ekimena Bizkaiko hiriburuan. Goizeko 11tan Deustuko zubian hasi eta 12ak bitartean Deustuko Unibertsitateko pasarela, Zubi-zuria, Udaletxeko zubia eta Arenaleko zubiak jendez gainezka egotea da gure asmoa. Nerbioi ibaiaren bi ertzetatik zubirik zubi eta bertsoz bertso aldarrikapenak ozen abestuz, eta eguerdiko 12ak aldera Arenaleko moilan ekitaldi politiko batekin amaituz.\nGasteizen Alde Zaharrean ospatzen ari den Eskola egunaren testuinguruan, Iker Urbina Arabako zerrendaburuak beste hautagaiekin batera propaganda banaketan parte hartu du.\nArratsaldean aterpe erraldoi bat aukeratu dugu, Anaitasunakoa. Baina, hainbeste izan dira Iruñaraino etorri diren lagunak, aterpe hori bera ere txiki geratu zaigula!\nAnaitasunakoa izan da kanpainako gure lehen ekitaldi nazionala. Rafa Larreinak eman dio hasiera ekitaldiari, momentu hori posible egin duten guztiengan pentsatuz.\nMaite Iturre izan da hitz egiten ondorengo; bere lehen hitzak Joseba Compainsentzat izan dira, Amaiurreko kideak jasandako erasoa gogoratu eta elkartasunezko besarkada beroa bidali dio Iturrek eta Anaitasuna osoak. Faxismoaren aurrean, Amaiurrek hitza, politika, giza eskubideak eta demokraziaren armak bakarrik kontrajarriko dituela azpimarratu du Iturrek.\nArnaldo Otegik ere hartu du parte Pernando Barrenak irakurritako gutun baten bidez. Logroñoko kartzelatik idatzitako gutunean, preso dagoen politikariak gogoratu du, benetako bake eta normalizazio politikoa lortzeko bidean euskal gizartea dela protagonista, herritarrak guztiak garela giltza. Horretaz gain, PPri eta PSOEri Euskal Herriaren existentzia eta autodeterminazio eskubidea onartzeko eskatu die Otegik bere gutunean.\nEspainiako eta Frantziako Estatutuek ezarritako eredu autonomikoak eta itun konstituzionalak porrot egin dutela ere adierazi du politikariak eta Madrilera erabakitzeko ahalmena eskatzera joan behar dela uste dio. Horretarako balio duen boto bakarra Amaiurrena dela nabarmendu du gainera.\nSabino Cuadrak eman dio amaiera ekitaldiari. Amaiurreko parlamentariak eta senatariak besaulkiak berotzera, patrikak betetzera eta alferkeri hutsean bizitzera ez direla joango Madrilera esan du Cuadrak, herritar ororen eskubideen aldarrikapena eta defentsa egitera baizik. Madrilera, langile, gazte, emakume, jubilatu eta etorkin guztien eskubideak eta eskakizunak defendatzera joango garela azpimarratu du.


16 de octubre de 2018 16 de octubre de 2018 adminLeioa, Entrada, Uncategorized\nEkimenaren sustatzaile taldeak orain arte belarriprest edo ahobizi izateko izena eman dutenei zuzendutako trebakuntza ikastaro arinak prestatu dituzte. Bidalitako mezuan diotenez, «Euskaraldian berebiziko garrantzia du prozesuak berak, bidean aktibatuko eta indartuko diren sinergiei esker gauzatuko baita bekimena bera». Bide horretan, 11 egun euskaraz egiteko edota egiten saiatzeko eta entzuteko gerturatu eta gerturatuko dienek «hizkuntza ohiturak astindu eta ingurukoak ere horretara animatzeko prest eta trebatuta sentitzea lagungarria izango da», antolatzaileen iritziz, horrela «hamaika egun horiek iristen direnean ere ahalik eta testuinguru gehienetan, ahalik eta euskara gehien erabiltzeko, ahalik eta erosoen senti gaitezen».\nBaina hizkuntza ohiturak aldatzea inprobisazio lan bat ez denez, «gure harreman sareetan aldatu nahi ditugun inertziez hausnartu behar dugu eta horiek aldatzeko tresnak behar ditugu». Horrexegatik, ekimenaren sustatzaileek «Euskaraldia ekimenaren barruan herritarrenn trebakuntzarako euskarriak eskaintzeari garrantzitsua» deritzotenez, ordu beteko hainbat trebakuntza saio antolatu dituzte.\nLos sindicatos vascos se adhieren a la manifestación del sábado en favor de los presos\nHasta el jueves puede apuntarse al autobús para acudir a la manifestación ‘Orain, presoak’ del sábado


Zozketa berezia egingo du Hotz Oñati taldeak domekan — Oñatiko udala\nZozketa berezia egingo du Hotz Oñati taldeak domekan\nBihar azokan eta domekan Trianako artisau azokan salduko dituzte txartelak\nErrefuxiatuei laguntzeko eskuartean dituzten proiektu ezberdinetarako dirua behar du Hotz Oñati taldeak. Helburu horrekin elkartasun zozketak egiteari ekin zion orain hilabete batzuk eta halako beste bat iragartzen dute domekarako. Trianako jaixak tarteko, goizean egingo den artisau azoka inguruan egongo dira txartelak saltzen eta zozketa bertan egingo dute, 14:00tan.\nBaina zozketa berezi honetarako txartelak saltzeari bihar bertan ekingo diote zapatuko azoka inguruan. Horrela, hileko bigarren zapatutan plazan jarri ohi zuten informazio eta salmenta puntua berreskuratuko du Hotz Oñatik. Egiten duten lanaren berri zuzenean ematen dute eta ezinbestekoa duten dirua batzeko salgai ezberdinak jartzen dituzte herritarren eskura. Martxo erdialdean alarma egoera indarrean sartu zenetik bertan behera utzi zituzten hileroko irteera horiek. Bihar itzuliko dira azoka ingurura.\nHotz Oñatik Greziako errefuxiatuen kanpamenduetara arropa eta higiene materiala bidali ohi du eta Aita Mari erreskate ontzirako duintasun kit deritzonak prestatu ditu, besteak beste. Horretarako beharrezkoa den dirua batzeko, janari eta edariz osatutako otzarak zozkatzen ditu. Igandean halako hiru zozkatuko ditu.


Asteburu honetan: Txokolate beroa • ZUZEU\nAsteburu honetan: Txokolate beroa –\nAsteburu honetarako, egun hauetako hotzak konbatitzeko postre eta gozoki eta gozoaren tartea berriz irekiz Txokolate beroa bizipoz RZ dakarkizugu. Erraz-erraza, parranda osterako edo ama eta izeba datozenerako, baina agian batez ere ligatzeko edo momentu intimo horietarako ezin egokiagoa, ezta? Gozatu eta on egin! 🙂\nGurina, zati eder bat\n100 g txokolate beltza, kalitate onekoa eta zatitua\n2 koilarakada azukre beltz\nKazola batean, su ezti-eztian edukiko ditugu esnea eta azukrea minutu batean.\nKazola sutatik atera eta, txokolatea erantsi ondoren, irabiagailuaren besoaz joko dugu guztia, indar betean.\nBerotasuna galdu orduko gaineratuko diogu gurina oreari.\nKatilu berotan zerbitzatu dugu txokolatea, madalena edo opiltxoekin batean.\nMadalena edo opiltxoekin batean zerbitzatzearena derrigorrezkoa da, edo txurroak direla edo…\nDorleta Kortazar kaixomaitia.eus blogean txokolate beroaren ipuina:\nHot Chocolate – You sexy thing – 1975\nAsteburu honetan: Txokolate beroa RZ


Irati Azkue: "Lesbosen dauden errefuxiatuei gizatasuna berreskuratzeko laguntza ematen diegu"\nZaporeak Elkarteak Greziako Lesbos uhartean prestatzen dituen elikagaiak errefuxiatuen artean banatzeko furgoneta bat erosi nahi du. Inbertsio ekonomiko handi honi aurre egiteko, 40000 euro lortu asmoz, crowdfunding kanpaina abiarazi dute. Hamaika Telebistan, Zaporeak Elkarteko Irati Azkuerekin egon gara.\nEkhi Erremundegi: "Segurtasun neurriak ez dira ongi etorri hoberena errefuxiatuentzat"\nBaionako Berriako erredakzioan eginiko elkarrizketa Ekhi Erremundegi kazetariari, bertako Harrera Etxean gertaturiko arazioei buruz.\nKolpez Kolpe aktualitate saio bizia estreinatu du gaur Hamaika Telebistak\nNaroa Iturrik gidatuta, solaskide apartak, Gantxet Inspektorea eta Aita Mari ontzian egindako elkarrizketa ikusgari Kolpez Kolperen aurreneko saioan.\nAita Mari itsasontziak salatu du "blokeatuta" jarraitzen duela Espainiako Gobernuaren erruz\nPrentsaurrekoan azaldu dute Malta eta Italiako agintariekin lortu dutela Mediterraneoan erreskatatuko dituzten etorkin eta errefuxiatuak bertako portuetan lehorreratzeko baimena. Lortutako baimen horiek Espainiako Itsas Agintaritzan aurkeztu dituztela adierazi dute baina Espainiako Gobernuak Aita Mariri ezarritako” blokeoa” mantentzen duela salatu dute.\n"Mugak zabalduz" karabana Andaluziara abiatu da\nMugak Zabalduz karabanaren Bilboko blokea irten da gaur. 9 egunetan zehar migranteek pairatzen duten egoera larria salatu nahi dute. Andaluziara eta Ceutara joango dira. Izan ere, bertatik sartzen dira Espainiar estatura doazen migrante gehienak. Mugak Zabalduz karabanak Europako hegoaldeko mugako errealitatea salatuko du aurten. Euskal Herritik eta Espainiatik eta Europako beste leku batzuetatik abiatuko da bederatzi eguneko karabana. Antolatzaileek adierazi dutenez, Nazioarteko ekimen honen helburua da beste erakunde batzuekin aliantzak eratzea. Salatu dute migranteen krisiarekin agerian geratu direla harrera-sistema instituzionalak dituen "gabeziak".


"Frontoiak berreskuratu" - Esku pilota emakumezkoen kontua ere badelako - Sustatu.eus - Teknologia albisteak\n"Frontoiak berreskuratu" - Esku pilota emakumezkoen kontua ere badelako\n2016-12-20 : 12:52\nNaroa Iturainek ez du gogoratzen esku pilotan aritu zen lehen eguna. Txiki-tikitatik jolastu izan du frontoietan, gurasoekin, eta lagunekin. Ikastolan hasi zenean ere, denbora pasa gogokoena zen berarentzat: “Lauzpabost neska ibiltzen ginen, mutilen artean, pilotan”. Ikastola utzi ondoren, ordea, esku pilotan aritzeari utzi zion. Bera ez zen pilota eskolatik pasa, baina ezagutzen ditu, 13-14 urteko adinera iritsi, eta esku pilota uztera behartu izan dituzten neskak. “Pala edo erraketa hautatzeko esaten diete, mutilen materiala gogorregia delako, eta eskuak ez izorratzeko”, azaldu du Iturainek.\nAlabaina, esku pilota gustuko duenak, eskuz jokatu nahi izaten du. Zaletasun hori partekatzen zuten hainbat emakume elkartu ziren, duela bi urte eta erdi, emakumeen pilota elkarte bat sortzeko. Kantabrian jaioa den Ana Calvo izan zen sustatzaileetako bat, kuadrillako lagun bat baitu Larrabetzun (Bizkaia). Bertan, Txokoa emakumeen elkartea dago, pilotan dabiltzan haurren gurasoek sortua. “Gure erreferentea izan zen”, onartu du Calvok. Gaur egun dozena bat emakume dira Iruñeko Aldatze elkartean, adin tarte handi batekoak. Gazteenak hamazazpi urte ditu, eta helduenak, 40.\nPilota eskolaren batean izandakorik bada. Horiek teknika eta pilotaren oinarriak ezagutzen zituzten. Beste batzuek, elkartean sartzetik aurrera ikasi dute. Hasieran, Carlos Armendariz pilotari ohiaren laguntza jaso zuten. “Asko ikasi genuen harengandik, oso eskertuta gaude”, aitortu du Ana Calvok. Beranduago, Patri Espinar emakumezko pilotariaren Master Class bat jaso zuten. Baliagarria izan zela baieztatu du Naroa Iturainek: “Entrenamendu emankorrak egiteko jarraibideak eman zizkigun. Dena ez baita frontoira etorri eta pilotakadak ematea”.\nOrain, Iruñeko Udalaren berdintasun arloko diru-laguntza bati esker, entrenatzaile bat kontratatu ahal izan dute. Pilotan eskarmentua duen beste emakume batek, Maite Ruiz de Larramendik jarraipena eta egonkortasuna emango dizkio Aldatzeren proiektuari. Elkarteko kideek eskerrak eman nahi izan dizkiote, era berean, Nafarroako Gobernuko Kirolaren eta Gazteriaren Institutuari, entrenamendu leku egonkor bat adostu baitute harekin. Guelbenzu kirol instalazioetako frontoian entrenatzen dute gaur egun, Iruñeko Milagrosa auzoan. “Orain, behintzat, ez dugu frontoia hartzeko inorekin lehiatu beharrik. Gure ordutegi finkoak ditugu, eta abantaila da hori”, adierazi du Ana Calvok.\nERREPORTAJEA OSORIK IRAKURTZEKO: GAZTEZULO.EUS


non-stop eskalada bloga: apirila 2021\n2021(e)ko apirilakren 4(a), igandea\nBegiak malkoz betetzen hasi zitzaizkidan, hunkitua nengoen. Ez dut zaila egoera horretara iristea, Bob esponjaren marrazkiak ikustean gerta dakit ere.\nGoiza euritsua zen, desatsegina, egunari ez nion traza onik hartzen; oikoak eta atseginak ditudan jarduerak egiteko betarik ikusten.\nEtxeko sukaldean nengoen gosarirako erabili genituen ontziak jasotzen. Irratia martxan zen, normalean musika lagungarri izaten dut etxeko lanak egitean, doinuei arreta handirik jartzen ez dieten arren, konpainia handia egiten dit: Eta bat batean nire negarraren arrazoia izan ziren akordeak entzun nituen.\nLeihotik kanpora begira geratu nintzen, geldirik, pentsakor; Kalea bustirik egotearen arrazoia negar malkoen erruz zela ausnartu nuen, letrak narratzen zuen sufrimenduaren gaitik alegia. Zerutik erortzen ari zen euri fina, milioika emakumeek isuritako malkoak sortua zela imajinatu nuen.\nGorka Urbizuren ahots eranskorrak geldo mantentzen ninduen leihoan, Berri txarrak taldearen Maravillas abestiaren magiaz sorgindurik nengoen. Guda ikaragarrietan bizitza baino gehiago galdu dutenen garrasi indargabea entzuten ari nintzan, gupidarik gabe umiliatu dituzten emakumeen salaketa mingarria.\nGatazkek sortzen duten kaosaren aitzakian, eta inpunitate osoz, burutu eta burutzen diren jazarpen kriminalen denuntzia da.\nMaravillas Lamberto hamalau urteko neska gazte bat zen, gizonezko batzuek, gerraren aitzakian, bortxatu eta hil zutenean. Hau Larragan gertatu zen, Nafarroan, 1936ko altxamendu militarraren ondorio.\nBasakeria hau isilean egon da hamarkada ilunetan zehar, orain, bat-batean, bide bazterreko zangetatik hildakoak ateratzen hasi direnean, astakeria hauek azaleratzen ari dira; tamalez ehunka kasu daude berdinak.\nMaddi Mujikak egindako krokisa\n-Izan dadila haitz orratz eder hau zure izanaren oroigarri, Maravillas, eta zu bezala, indarkeri matxista sufritu duten emakume guztientzat indar iturri-.\nBegiztatze azkar bat aski izan nuen, kalitatezko bide baten aurrean nengoela jakiteko, eta honek harritu egin ninduen; ez bai ditut Eginoko haitzak orain 30 urte bezala ikusten. Orduan hasi berria nintzan eskalada gaietan, ikastea zen helburua eta, aski nituen monolitoetako kirol bideak horretarako. Ondoren izan nituen eskalada esperientziak Araba lautadako eskalada eskola aparta honetatik kanpo izan ziren, naiz eta tarteka bisitatxoak egiten nituen; eta bat-batean, bigarren etapa bat balitz bezala, berriro eskalatzen hasi bezain pronto, eskalatzeko aukera piloa ageri zaizkit begi aurrean.\nIñaki Mendizabali komentatu nion ia gura zuen bidea nirekin batera zabaltzea, gogoz irrikitzen baietz erantzun zidan.\nEskalatzaile belaunaldi berrikoa dugu Iñaki, ez oiko taldekoa, minoria. Horma handietan eskalatzea du gustuko Oñatiar honek, estutzen beti ere, eta sormena dauka helburu.\nHiru eskalatzaile gizaldi daude Iñaki eta nire artean, nik Eginoko orratzak ezagutu nituenean jaio zen bera. Baina hori ez da oztopo izan elkar ongi ulertzeko, hizkuntza berdinean berba egiten dugu.\nNondik hasi bidea izan zen elkarren artean hartu beharreko erabakietako bat. Bi aukera genituen begi aurrean; gero ikusi genuen baztertutako linea lehenagoko eskalada saiakera bat izan zela, bigarren luzea izan behar zuen plaka lisoak frenatu ziela zuten sortzeko asmoa.\nBistakoa da, Maravillas bidean, arrakala handia dela bidea markatzen duen ezaugarri nabarmenena, eta noski, horra iristea zen gure lehentasuna. Bi luze behar izan genituen iristeko.\nLehen luzea haitz plaka eder batetik hasten da, parabolta sartu beharrean izan ginan plaka honi segurtasuna emateko. Ondorengo zatia eskalada garbia da.\nBigarrenak, eta hemen ere, bidearekin hasterakoan bezala, nondik tiratu eztabaida izan genuen; haitz plaka izugarri elegantea zabaltzen bai zen gure aurrean. Logikoena ezkerretara jotzea izango zen, baina lehen aipatu dudan bideak okupatzen zuen zati hau, buril eta iltze dezente ikusten ziran. Zuzen gorantz tiratzea ederra izango zen ere, baina oso liso ageri zen, ez posible auto babesteko eta, parabolak sartzea ia ezinezkoa. Beraz eskuinera tiratu genuen. Emaitza, txapela kentzeko luze bat.\nAbisu moduan, ez ahaztu fisurero txikiak hartzea jokoan, beharrezko izango dituzue eta, bat bai behintzat.\nHirugarrena zeharkaldi batekin hasten da, eskuin-ezker, arrakalaren tetxoa hartzeko. Fisuratik aurrera eskalatzaileen arteko kontaktu bisuala galtzen da, eta hau luze honen ezaugarri garrantzitsua dela esango nuke, isolamendu sentsazio handia. Beste ezaugarri inportantea, ongi babesteko hiru joko friend beharrezko izango ditugula, eta hau zama handia da. Bestela, nire iritziz, luzeak ez du haitzakirik, kriston kalitatea dauka, arrakala eta plaka konbinatzen ditu era ezin hobean.\nAzken luzea, laugarrena, arro egoteko tirada da ere, bi parabolt kokatzeko behartuak izan ginan, era horretara oso ongi babestua geratzen da luzea. Konbinazio perfektua dauka tirada honek ere, fisura, plaka, desplomea, ez da makala.\nJaisteko, guk errapelatu egin genuen; haitz zubi on bat da lehen errapela, eta zuhaitz bat bigarrena. Bada ez bada eraman kordinoak errapel hauek aldatzeko. Oinez jaisteko aukera dago ere, baina Azor paretaren erregulazioa dela eta, hau udazkeneko aukera dugu soilik.\nEgilea: mikel saez de urabain gabilondo ordua: 09:55 1 iruzkin:


Historia Regum Britanniae - Wikipedia, entziklopedia askea.\nHistoria Regum Britanniae (Britainiako erregeen historia latinez), Godofredo Monmouthekoa idazle galestarrak 1130 eta 1136 bitartean idatzitako Britainia Handiaren kronika sasihistoriko bat da. Liburuak, britaniarren erregeen bizitzak kontatzen ditu kronologikoki, Troiako Gerratik ihes egin zuten eta britaniar nazioa sortu zutenetatik hasita, eta anglosaxoiek, VII. mendean herrialdearen kontrola hartzen dutenean amaituz. Bretainiako materiaren funtsezko lanetako bat da.\n1136 (egutegi gregorianoa)\nLiburuak, ez du balio historiko askorik, kontatzen dituen gertaeretan zehazgabetasun asko baitaude, baina Erdi Aroko literaturaren lan baliotsu bat da, Lear Erregearen eta bere hiru alaben bertsio ezagunik antzinakoena duena, eta galesera hitz egiten ez zuten irakurleei, Artur erregearen elezaharra ezagutzen lagundu zien.\nArrakasta handia izan zuen Erdi Aroan, erromantze hizkuntzara eginiko bere itzulpenik garrantzitsuena den Robert Wace idazlearen Roman de Brut lanak bezala.\nHistoria, Eneas heroi troiarrarekin hasten da, erromatar elezaharraren arabera, Italian ezarri zena Troiako Gerraren ondoren. Bere biloba Brutus erbesteratua da, eta, denbora bat noraezean ibili ondoren, Diana jainkosak aukeratzen du, mendebaldeko ozeanoko uharte batean ezartzeko agintzen diona, jainkosagatik, Briania deituriko uharte batean.\nHistoriak kronologikoki jarraitzen du, gobernarien artean Bladud aipatuz, botere magikoak izan zituena, eta hegen egiten ere saiatu zena; Leir Britaniakoa, erresuma bere hiru alaben artean banatu zuena, bakoitzagatik sentitzen zuen maitasunaren arabera (Shakespearek bere Lear Erregea izeneko antzezlanean erabili zuen istorioa) eta Dunvallo Molmutius, Molmutine Laws direlakoak kodetu zituena. Dunvalloren seme ziren Belinus eta Brenniusek, gerra zibil batean euren artean borrokatu zuten, berriz bakeak egin aurretik, eta Erroma arpilatu zuten.\nZesarren Britania inbaditzeko saiakerak, Kasivellaunosek geldiarazi zituen. Badago Kunobelinus izeneko errege baten berri, Shakespearek, bere Zinbelino izeneko lana idazteko erabili zuena. Klaudio enperadorea izan zen Britania inbaditu zuena, Julio Zesarrek baino ia mende bat beranduago, Kunobelinusen semeei aurre eginez. Britainiar erregeen leinuak, erromatar agintaritzapean jarraitzen du, eta Luzio Britaniakoa aipatzen du, tokiko lehen errege kristaua, baita erromatar pertsonaia ugari ere, horien artean, Konstantino I.a Handia enperadorea, tronuarn usurpatzaile izan zen Alektus eta Asklepiodotus izeneko komandante militarra.\nErromaren agintaritza desagertu ondoren, Vortigernek lortzen du Britaniako boterea, eta Hengist eta Horsak gobernaturiko saxoiak, bere zerbitzupeko mertzenario bezala gonbidatzen ditu, baina hauek bere aurka joaten dira, eta Britaniak gerra egoeran jarraitzen du Ambrosio Aurelianoren eta honen anaia Uther Pendragonen erregealdietan, Merlin aztiaren laguntzarekin.\nUtherren semeak, Artur erregeak, garaipen zorrotz bat lortu zuen saxoien aurka, eta, beraz, azken hauek, erregea hil ondoren ere, jada ez ziren mehatxua izan. Bitartean, Arturrek, Europa iparraldeko gune handiak konkistatu zituen, eta bake eta oparotasun garai batean bizi izan zen Luzio Tiberio erromatar enperadoreak, Britaniari, berriz Erromari zergak ordaintzeko eskatu zion arte. Arturrek Luzio garaitu zuen Galian, baina bere iloba Mordredek, Artur kanpoan zegoen bitartean, tronua lapurtu zion. Artur itzuli egin zen eta Mordred hil zuen, baina modu hilgarrian zauriturik, Avalon uhartera eramana izan zen, erresuma, bere lehengusu Konstantino III.a Britaniakoari utziz. Artur hilda, saxoiak itzuli egin ziren eta euren boterea sendotu zuten. Britaniako erregeen leinuak, Kadwallader hil zen arte jarraitu zuen, honen ondoren, saxoiak, herri ingelesa, Britaniako gobernari bihurtu zirelarik.\nAzken aldaketa 29 azaroa 2019(e)an, 18:45(e)tan\nOrriaren azken aldaketa: 29 azaroa 2019, 18:45.


Haize bolada handiak eraginda bere marka ondu du NATURGAS/BBK TRANSANTARTIKA espedizioak egun bakarrean 160 kilometro eginez - basqueteam\n105egunak 20orduak 23minutuak\nGaurko eta biharko iragarpenak balditza bikainak aurreikusten ditu, ostiralerako haize gehiegi\nBilbo, 2011ko ekainaren 1a- Orain arteko mezurik baikorrena igorri digute BAT Basque Team-era Alberto Iñurrategik, Juan Vallejok eta Mikel Zabalzak, izan ere, NATURGAS/BBK TRANSANTARTIKA espedizioak marka berri bat ezarri zuen atzo, asteartean. 9 ordu nekagarri eta luze eskien gainean eman ondoren 160 kilometro egin zituzten egun bakarrean.\nMendizaleen poza eta baikortasunaren adierazle nagusia izan da bidalitako komunikazioa, hasieratik hainbat zailtasun suertatu ondoren: “Erabat leher eginda gaude, baina geroz eta animatuago. Egun handia izan da, nahiz eta baldintzak ez diren oso onak izan. Orduak eta orduak lanean emanda lortu dugu hainbeste kilometro egitea”. Zehatz-mehatz bederatzi ordu eman dituzte izotz gainean kometak lagunduta. Hotz ikaragarria ez da oztopo izan (28 graduz azpiko tenperatura) BAT Basque Team Desafioko kirolarien asebetetzerako.\nHurrengo hiru egunetarako iragarpenak aldeko baldintza aurreratu ditu baina ostiralean haizea 50 kilometro orduko abiadurara iritsi daiteke, kometen erabilerako gehiegizkoa. Neurrizko haizea espero dute gaur egun guztirako eta biharko, osteguna, espedizioa hasi zenetik baldintza borobilenak ager daitezke. Hozberoa oso muturrekoa izaten jarraituko du, altuena 14 graduz azpikoa eta baxuena berriz 28 graduz azpikoa. Zerua garbi izango dute gaur, bihar hasiko da lainotzen eta egunaren amaieran elurra bota dezake, baita ostiralean ere, ikuspen baldintzak zailduz.\nAlberto Iñurrategik, Juan Vallejok eta Mikel Zabalzak, NATURGAS/BBK TRANSANTARTIKA 2011 espedizioko kideek, maiatzaren 11an hasi zuten Groenlandian izotz gaineko zeharkaldia, 40 egunetan 2.300 kilometro eginez.


Hitzaldiak eta bilerak | Batxilergoa Jakintzan\n2021/11/24 2021/11/25 by koroirastorza\nEkintzak, Hitzaldiak eta bilerak, Orientazioa\nOrientazioak antolatu du hitzaldia eta Mondragonekoek argi eta garbi esplikatu dute beraien eskaintza.\nAurkezpen orokor baten ondoren, 3 taldetan banatu gaituzte eta interesen arabera banatu dira ikasleak. Egia da hainbat ikaslek ez duela bere hautaren erantzun zehatzik izan, baina eredua ikusteko eta ulertzeko aukera izan du, behintzat. Nork daki non izango diren hemendik urte batzuetara!\nHala ere, badira galduta sentitzen diren ikasleak ere… eta, ziurrenik, galduta segitu dute hitzaldiaren ondoren…, baina, lasai! Topatuko dugu azkenean gure gustuko bidea! Ez etsi! Animooo!\n2020/03/02 2020/03/09 by Koro\nHitzaldiak eta bilerak\nMundua leku den lurra, Aralarko dokumentala ikusi eta landu dute Jakintzan DBHO2ko ikasleek. Larraitz eta Gorkaren ardurapean, 6 ikuspuntu desberdinetatik egin dute azterketa: Aralarko fauna eta flora, Aralarko geologia, Aralarko ondare kultural eta historikoa, abeltzaintza eta nekazaritza Aralarren, turismoa Aralarren eta Aralarko zenbait guneetatik azterketa paisajistikoa.\nAurreko ostiralean, otsailaren 28an, dokumentala egin duten adituekin solasaldia izan zuten gure ikasleek. Mahai ingurua osatuz: Joxe Antonio Mugica (Geografia eta Historiako irakaslea EHUn), Iñaki Aizpurua (Aralarko aterpetxeko zuzendari ohia eta arantzadiko ikertzailea), Joseba Garmendia (Arantzadiko ikertzailea), Edurne Huesa (Landarlaneko ordezkaria) eta Iban Toledo (ON Produktioneko filmagilea). Eskerrak denoi eskainitako aukera honengatik!\nArgazki gehiago ikusteko: 2020-Batxi2-ARALAR, mundua leku den lurra\n2016/12/12 2016/12/12 by ionunanue\n2016-2017 Orientazio jardunaldiak\nHitzaldiak eta bilerak, Orientazioa\n2014/04/05 2014/04/30 by koroirastorza\n2014-Batxi1-Enpresa antolaketa eredu ezberdinak\nEkintzak, Hitzaldiak eta bilerak\nAurreko martxoaren 26an, urtero egiten dugun ekintza bat egin genuen ikastolan. Juan Domingo Gaztañaga etorri zitzaigun Batxi1eko Giza Zientzietako gelara eta hitzalditxoa eskaini zigun Enpresa antolaketaren inguruan. Kooperatiba eta Sozietate Anonimoaren ezaugarriak landu genituen eta Goierriko kooperatibaren egoeraz ere aritu ginen.\nEsker bereziak luzatu nahi dizkiogu Juan Domingori, gure gazteen artean betiko abileziaz aritu zelako. Datorren urtera arte, Juando!


Xibaro Archive - Donostiako Piratak\n[caption id="attachment_2838" align="alignleft" width="300"] Xibaro kofradia![/caption]\nAmerikar kontinentearen 1492ko konkistatik aurrera ontzi espainolek eta portugesek milaka afrikar hartu zituzten esklabo, bortxaz itsasoaren beste aldera eramateko. Baina esklabotzari eta akulturazioari aurre eginez, askok ihes egitea eta komunitate askeak sortzea lortu zuten. Hala, beren hizkuntzari, identitateari eta herri izaerari eutsi zioten. Konkistatzaileek etengabe jazarri zituzten eta askatasunean bizitzea erabaki zutenek espetxea eta ihesa ezagutu zuten. Batzuk ziegetan ordaindu zuten; besteak, mendi eta txoko ezkutu urrunetan topatu zuten esklabotzaren kateetatik libratu eta aske izaten jarraitzeko modu bakarra. Xibaroak deitu zieten herritar hauei.\nEuskaldunok ere mendeetako bortxari eta akulturazioari aurre egin diogu eta, oraindik ere, gure hizkuntzari, identitateari eta herri izaerari eusteko borrokan dihardugu, askatasunaren bidean. Gurean ere baditugu duintasunaren ordaina ziega ilunetan, urruneko txokoetan eta mendietako sasietan ordaintzen ari diren xibaroak.\nEgoera gordina izan arren, bizipozari eutsi zioten afrikar xibaroek. Eta hala, haietako asko berriro ere itsasoratu eta pirata gisa ibili ziren Karibeko eta Ozeano Bareko uretan. Guk ere ez diogu gure bizipozari uko egin eta xibaroak ahaztu gabe, gune askeak sortzen dihardugu. Urtero gure kofradiaren izenak zenbaki bat eramango du, Aste Nagusia hasten den egunean ziegetan ditugun xibaro donostiarren kopurua izango da. Kopuru hau ezabatuko dugun eguna dugu amets.\nAmeriketan xibaroak itsasoratu eta pirata lanetan ibili ziren bezala, Donostiako xibarook ere itsasoratu egin gara.\nXibaro kofradiaren berri zuzenean jaso dezakezu sare sozialen bidez:\naurten Xibaro 49+\n2016, abuztuak 2 0 Iruzkin Aurten Xibaro dexente atera dira eta gure artean izango ditugu piraten aste nagusian gozatzen. Baina oraindik badugu lana! Aurten Xibaro 49+ izango gara. Ikus dadila kaleetan aste nagusi osoan zehar!!!! Hemen duzue 2016rako prestatu dugun egitaraua: Eta… zer moduz moldatzen zarete bals-a dantzatzen? […]\nAdi Xibaro! Abuztuak 3an Asanblada irekia!\n2016, abuztuak 1 0 Iruzkin Segi irakurtzen\n2015, urtarrilak 25 0 Iruzkin Adi Xibaro eta beste kofradietako piratak! Ostiral honetarako, urtarrilak 30, deialdia egiten dizuegu eskuartean ditugun proiektuak azaldu eta eztabaidatzeko! Begira, begira… Animatu, izan pirata eta izan Xibaro!\nXibaro Eguneko argazkiak\n2013, abuztuak 18 0 Iruzkin Aupa Xibaroak! Piztu.infoko lagunek bazkariari buruz egin duten bideoa zintzilikatzen dugu. Eta hemen gure eguneko argazki batzuk! Flickr-en gehiago ikus ditzakezue (hemen eta hemen) Segi irakurtzen\nXibaro Eguna larunbatean!\n2013, abuztuak 15 0 Iruzkin Xibaroak! Animatu eta zatoz gurekin La Flamenkara Xibaro Egunera. Gurekin egoterik ez duten xibaroak izango ditugu gogoan… Plana polita izango da: herri-bazkaria, bertsolariak, kantuak, kontzertua… Zatozte txaleko eta kamixetekin, eta baita pirata zapia jantzita ere. Ez dezaten mihi gaiztoek esan serioegi garenik… Herri-bazkariko txartelak salgai […]\nEskifaia vs xibaro bideo erantzuna\n2013, abuztuak 10 0 Iruzkin Segi irakurtzen\nXibaro Shake Eskifaiari eskainia!\n2013, abuztuak 6 0 Iruzkin Piratak! Hasi dira kofradiak sortzen, eta honekin batera, hauen arteko pikea! Ikusi Xibaro77+ kofradiakoek Eskifaiakoei dedikatu dieten bideoa euren bazkarira gonbidatzeko.\nXibaro kofradiaren egitaraua!\n2013, abuztuak 3 0 Iruzkin Piratak! Hemen kofradia gisa prestatu dugun egitaraua! Espero dugu gustatzea!!!\nXibaro 77+ kofradia sortu dute ziegetan dauden 77 donostiarrak gogoan\n2013, abuztuak 2 1 Iruzkin Hamaika urte igaro dira jada lehen piratek Donostiako kaia abordatu zutenetik; postaletako Donostia ponpox eta grisa herri grinaz, kolorez eta ilusioz abordatzera etorri ziren. Eta urtez urte geroz eta pirata gehiago lotu zaio jai herrikoi, parte-hartzaile, euskaldun eta parekideak sustatzeko lehen pirata haiek hasi […]


, Teknologia – Descubre la historia de Pamplona con Data Hackers\nIbilgailuak agertzea iraultza izan zen hiriko garraioan. “Burdinazko zaldi” horien agerpenak hiriaren fisonomia aldatzera behartu zuen. 1921ean, 428 ibilgailu zeuden matrikulatuta. Horietatik, 278 turismo-automobilak ziren; 40, lineakoak; 50, kargarako kamioiak, eta, 60, motozikletak. Ibilgailu horiek gidatzeko baimena zuten 515 gidarik, zeinek beharrezko azterketak gainditu baitzituzten.\nTranbiak eta trenak\nHiriak hiru trenbide zituen.\nIparraldeko trena: Iruña Irunekin lotzen zuen, eta Arrotxapean zuen geltokia (garai hartan, geltokiaren auzoa, Sanduzelai, Arrotxapeko zatitzat hartzen zen).\nPlazaola: Iruña eta Donostia arteko ibilbidea egiten zuen, eta geltoki nagusia Zabalgune Berrian zuen, Zaragozako Etorbidean, argazkian ikus dezakegun bezala;\nIrati trena: Iruña-Agoitz-Zangoza ibilbidea egiten zuen, geltoki nagusia Sarasate Boulebarrean zeukan, eta tren-garajeak, Frantziako etorbidean (1927tik aurrera, Alfontso XIII.aren etorbidea). Irati trenak tranbia-zerbitzua egiten zuen Iruñean barnako ibilbidean.\nBy Ricardo Martín – http://www.guregipuzkoa.net/photo/1023070, CC BY-SA 3.0, https://commons.wikimedia.org/w/index.php?curid=15434827\nTelefonoa XX. mendearen hasieran iritsi zen Iruñera. 1921ean, Nafarroan milatik gora pasatxo abonatu zeuden telefono bidezko zerbitzura, zehazki, 1.062 linea zeuden. 20ko hamarkadan telefono bidezko zerbitzua Iruñeko Udalaren esku zegoen, harik eta Estatuak –Primo de Riveraren diktaduran– eskubideak, modu esklusiboan, Telefónicari (estatu-enpresa) eman zizkion arte.


Sentitu mugimendu-askatasuna Ternua etxearen emakumeentzako Malki galtzekin kirola egitean. Galtza arinak, elastikoak eta uraren kontrakoak (ez dute PFCrik). Erabilitako nylonezko ehun birziklatua oso sendoa da, eta edozein jarduera eroso egiteko aukera emango dizu.\nBermuda hauek aparteko mugimendu-askatasuna eta erosotasuna bermatzen dute jarduera guztietan. Arinak dira, sendoak eta oso elastikoak. Ehuna nylon birziklatuarekin egina da, eta uraren kontrako PFCrik gabeko tratamendua du. - Patrika kremaileradun osagarri bat, gauzak gordetzeko toki gehiago izateko. - Patrika kremaileraduna atzealdean. - Gerrialde elastikoa lokarriarekin, jantzia erosoagoa izateko. - Aurrez eratutako belaunaldeak. - Hondoak ehun elastikoa du barrualdean.\nEhun konposaketa: %95 Poliamida %5 Elastanoa\nEFNAR W KAMISETA\nLINKAY HYBRID JKT W JAKA


Joan den astean, Nafarroako Parlamentuan onartutako mozioaren berri izan genuen BERRIA egunkarian argitaratutako bi artikuluren bidez: “Mintzairen eskolan ez da lubakirik” eta “Eztabaida faltsua” elkarbizitzari buruz”. Mozioak neurriak har daitezen eskatzen du, hizkuntza eredu desberdinak ikastetxe publikoetan elkarrekin bizi daitezen. Nonbait, batzuen ustez, elkarbizitza sustatzeko, garrantzitsua da hizkuntza ereduaren arabera banatutako hezkuntza ereduak espazio berean egotea. Nondik sortu da kezka hori? Eskolatik kanpora mundu separatuetan bizi ote dira bada eredu batera eta bestera doazen haurrak? Ez dut gaurdaino halako kezkarik sumatu, baina horren beldur ageri zaigu Nafarroako Ezkerra.\nHau, argi esanda, euskarari egin zaion beste eraso bat da. Artikuluetako batean, Ezkerrako Marisa de Simonek berak onartzen du euskarari kalte egingo diola: “Aisialdiko momentuetan beti irabaziko du gaztelaniak, hori hala da; baina horrek euskaraz ez dakitenengan hizkuntza horren aldeko jarrera piztuko du”. Euskarari kalte egingo dio, eta ez dakitenengan ez du aldeko jarrera piztuko, arrazoi sinple batengatik, euskaldunak bai direlako elebidunak eta euskaraz ez dakitenak tartean badaude, gaztelania erabiliko dutelako. Alegia, euskaldunei euskaraz aritzeko beste gune bat kenduko zaiela, eta eskolan bertan gainera (ez da ahaztu behar haur askorentzat eskola dela euskaraz ari daitezkeen leku bakarra). Hori bai, gero esango digute erabilera ez dela ezagutzaren pare hazten ari.\nHizkuntzan oinarritutako elkarbizitza kezkak dituenak lan egin beharko luke herritar orok bi hizkuntzak ezagutzeko bidea egin dezan. Hezkuntza eredu guztien bidez euskara ikasiko balitz, ez legoke arazorik ikastetxe berean bizi daitezen, baina bitartean euskarari lekua kentzeko beste bide bat da. Haur guztiek euskara ikasiko balute, ez legoke kezkarik hizkuntza aldetik banaketarik gertatzeko, beraz egin dezatela lan haur oro elebidun izan dadin, euskarari trabak jartzeari utzita\nEz dakit borondate txarraz edo onez egindako ekimena den Ezkerrakoen aldetik, baina ozen esan beharko genieke euskarari mesederik ez diola egiten neurri horrek, juxtu kontrakoa, euskara ahultzen duela, euskararen sustapenaren kontrako neurria dela, erabilera galarazteko beste trikimailu bat. Eta, ondorioz, euskararen normalizazioan atzera egiteko beste urrats bat. Euskararen kontrako beste eraso bat dugu aurrez aurre, neurri zarata handirik sortu ez duena baina kalte handia egingo duena, bereziki euskararen kontrakoak agintean direnean.


Istillaga plazan eraikiko da Emakumeen Etxearen proiektua – Irunero\nMiren Echeveste Berdintasun ordezkariak eta Miguel Angel Páez Ogasun eta Ondareko ordezkariek jakinarazi dutenez, Istillaga plazako 8. zenbakia izango da Emakumeen Etxearen proiektuaren behin betiko kokalekua. 280 m2-ko azalera duten udal-jabetzako lokalak dira eta, mahai gainean zeuden aukera ezberdinak aztertu ostean, Istillaga plaza Emakumeen Etxearen kokalekua izateko aukeratua da.\nProiektuaren premiak aztertu ostean, Emakumeen Etxerako kokaleku egokiena Istillaga plazako lokalak direla ondorioztatu da. Zentzu horretan, Miguel Angel Páez Ogasun eta Ondare ordezkariak nabarmendu duenez, “lokala %100ean irisgarria da, erdialdean dago eta udal-jabetzakoa da”. Páezek azaldu duenez, ezaugarri horiei esker Emakumeen Etxearen eraikuntza prozesua era nabarmenean azkartuko da. Hortaz, proiektua garapena 2021eko aurrekontuan sartuko da. Orain parte hartze irekiko prozesuaren bitartez instalakuntzaren beharrak zehaztu bezain laster, eraikuntza lanen prozesua azkartzea posible izango da.\n“Arreta handiz aztertu ditugu genituen aukera guztiak”\nMiren Echeveste, Berdintasun ordezkaria\nGuztira, milioi eta erdiko aurrekontua bideratuko da Emakumeen Etxearen proiektuaren garapenera. 2021eko Aurrekontuaren Zirriborroa 170.000 eurotakoa da, proiektua idatzi zein obra zuzentzeko, besteak beste. Proiektuaren ekoizpena aurten hasi eta egokitzapen lanak datorren urtean amaitzea aurreikusita dago. Horretarako, 2022an 330.000 euroko ekarpena jasoko du Irungo Emakumeen Etxearen proiektuak. Miren Echevestek azpimarratu duenez, “Arreta handiz aztertu ditugu genituen aukera guztiak”. Hortaz gain, erabakia hartu aurretik beste talde politiko batzuen proposamenak entzun ondoren, irtenbiderik azkar eta eraginkorrena hartu dela baieztatu du Berdintasun ordezkariak. Behin lokalaren ezaugarriak ezagututa, partaidetza taldearen bitartez Irungo Emakumeen Etxearen beharrak zehaztu eta adosteko unea izango da.\n“Lokala %100ean irisgarria da, erdialdean dago eta udal-jabetzakoa da”\nMiguel Angel Páez, Ogasun eta Ondareko ordezkaria\nEchevestek azaldutakoaren arabera, lokal horietan emakumearen etxea behin betiko kokatzeko epeak laburtzeak Ikust Alaiaren lokalak erdialdeko auzo elkarteak oso azkar erabili ahal izatea ahalbidetzen du. “Emakumeentzako topagune, lan egin eta ahalduntze gune hau behin betiko hemen instalatzeak azkarrago ibiltzeko aukera ematen digu, eta horrek erraztuko du erdialdeko elkarteak Ikust Alaiaren lokalak lehenbailehen eskura izatea”.\nPartaidetza irekiko prozesua\nIrungo Emakumeen Etxea eraikitzeko proiektua 2020ko partaidetza prozesuarekin abiatu zen. Hasiera batean, Emakumeen Etxerako guna gaur egun Palmera Monteron dagoen antzeko bigarren ekipamendu batean jartzea aurreikusten zen. Proiektuaren epeak luza zitezkeela kontuan hartuta, Ikust Alaia eraikinaren lokalean kokatzea erabaki zen, hau da, erdialdeko auzo elkartea kokatuko den lokalean. Emakumeen etxea Istillagan kokatzeko azken erabakiari esker, proiektua azkarrago bideratuko da eta eraginkorragoa izango da.\nOsasun krisialdiaren ondorioz Emakumeen Etxearen edukiak diseinatzeko prozesua atzeratzea beharrezkoa izan bada ere, Miren Echevestek gogorarazi du parte hartze irekiko prozesuak martxan jarraitzen duela. “Prozesuan izena eman duten emakumeek, ehun inguruk, prozesuan berme guztiekin parte hartu ahal izateko formulak aztertzen ari gara”, adierazi du udaleko Berdintasun ordezkariak. COVID-19aren zabalpena ekiditeko agintariek ezarritako segurtasun-neurriak betez, proiektuaren ekarpenen bat egin nahi duten ahotsak entzun eta kontutan hartzeko formulak bilatuko dira. Emakumeen Etxea joan den abenduan Irungo Sozialistak taldeak eta Elkarrekin Podemos/Ezker Anitza-IU taldeak sinatutako Gobernu Akordioaren dokumentuan agertzen den proiektuetako bat da, alegia “Garapen jasangarriko helburuak dituen tokiko programa”.\nEmakumeen Etxeak emakumeen ikusgarritasun soziala zabaldu nahi duten guneak dira, eta horrela, haien aitorpenean aurrera egin gizartean. Emakumeen prestakuntza, topaketa, eztabaida eta jardunaldi koordinatuak egiteko politika batean sartzeko tokiak dira, emakume feministen taldeak sortu edo sendotze aldera. Sozializatzeko berdintasunezko guneak dira, eta, haietan, gazteak nahiz helduak errespetuz biltzen dira, segurtasun-klima batean, eta gune publikoa berdintasunean gozatzeko duten eskubidea ere bermatzen zaie.\nPosted in BerriakTagged berriak, Emakumeen etxea, irun, irunero, Istillaga, Partaidetza


Allibaudières - Wikipedia, entziklopedia askea.\nChampigny-sur-Aube, Le Chêne, Dosnon, Herbisse, Ormes eta Viâpres-le-Petit\n102 (%49.3) 107 (%51.7)\nAllibaudières Frantziako udalerria da Aube departamenduan dagoena, Ekialde Handia eskualdean. 2013an 286 biztanle zituen.\n2007an Allibaudières udalerrian erroldatutako biztanleak 255 ziren. Familiak 84 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 28 seme-alabarik gabeko familiak ziren eta 36 seme-alabak dituzten bikoteak ziren.\n2007an 104 etxebizitza zeuden, 83 familiaren etxebizitza nagusia ziren, 1 bigarren erresidentzia bat zen eta 20 hutsik zeuden. 99 etxeak ziren eta 1apartamentu bat zen. 83 etxebizitza nagusietatik 71 bere jabearen bizilekua ziren, 11 alokairuan okupaturik zeuden eta 1 doan lagata zegoen; 1ek bi gela zituen, 7 etxek hiru zituzten, 27 etxek lau zituzten eta 48 etxek bost zituzten. 60 etxek euren parking plaza propioa zuten azpian. 31 etxetan ibilgailu bat zegoen eta 40 etxetan bat baino gehiago zituzten.\nAllibaudières udalerriko biztanleria-piramidea 2009an .\n2007an lan egiteko adina zuten pertsonak 164 ziren, horien artean 106 aktiboak ziren eta 58 inaktiboak ziren. 106 pertsona aktiboetatik 86 lanean zeuden (52 gizon eta 34 emakume) eta 20 langabezian zeuden (12 gizon eta 8 emakume). 58 pertsona inaktiboetatik 19 erretiraturik zeuden, 12 ikasten zeuden eta 27 "bestelako inaktibo" gisa sailkaturik zeuden.\n2009an Allibaudières udalerrian 80 unitate fiskal zeuden, 232 pertsonek osaturik. Pertsona bakoitzeko diru-sarrera fiskalaren mediana urteko 15.534 euro zen.\n2007an zeuden 12 komertzioetatik, 7 erauzte enpresak ziren, 1 ibilgailuen saltze eta konpontze enpresa zen, 1 garraio enpresa zen, 1 higiezinen enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Allibaudières udalerrian 13 nekazaritza-ustiategi zeuden.\nOrmes (3,9 km)\nChampigny-sur-Aube (4,1 km)\nHerbisse (4,1 km)\nVilliers-Herbisse (5,5 km)\nViâpres-le-Petit (5,6 km)\nPouan-les-Vallées (5,9 km)\nBNF: 152460981 (data)\nOrriaren azken aldaketa: 15 urria 2021, 21:55.


2011 baino lehen GHKn bazekiten errauskailua handiegia izango zela | Zero Zabor\nBatzar Nagusiak » 2011 baino lehen GHKn bazekiten errauskailua handiegia izango zela\tmai27\nAtalak: Batzar Nagusiak, Errausketa, Gipuzkoa, Politikariak\n[Pello Zubiria Kamino] Maiatzaren 23an datu berri bat ezagutu zen Gipuzkoako Batzar Nagusietan Zubietako errauskailuaren finantzaketaren inguruan antolatutako batzordean. GHK kontsortzioaren lehendakari Ainhoa Intxaurrandietak eman zuen: 2011. urtea baino lehen erakunde horretako arduradunek jasoa zutela azterketa bat ohartaraziz errauskailua handiegi zegoela diseinaturik, ez zela Gipuzkoan egongo hura asetzeko adina zabor. IBH ingeniaritza enpresak -errauste plantaren eraikuntza zaintzeko kontratatua zegoenak- abisu hori eman zien orduko GHKko buruei, zehaztuz 260.000 tona zaborrentzako pentsatutako makinei ez bazitzaien aski zabor ematen, errentagarritasuna bermatu ahal izateko bi aukera edukiko zituela Gipuzkoak: edo kanpotik zabor gehiago ekarri Gipuzkoan kiskaltzera, edo gipuzkoarrei zaborrengatiko tasak handitu. Errauskailuaren finantziazioak hain zuzen ere bermetzat zeuzkan erre behar zituen zabor tona horiek.\nBatzar Nagusietan oposizioan ari diren alderdiei aurpegiratu zien, bestalde, GHKren buruzagitzan izendaturik dauzkaten karguak ez dituztela betetzen, gainerakoan han eskuratuko lituzketela batzorde horretan eskatzen ziren informazio gehienak. Gauza gehiago ere esan zituen Intxaurrandietan, ondoko informazioetan bilduak daudenak:\n- “Guk argi dugu, eta beti defendatuko dugu, errauste planta ez dugula egingo. Gipuzkoan errauste planta iragana da” (GHKren webgunea)\n- “Intxaurrandietak salatu du GHK-k bazekiela errauste planta «handiegia» zela” (Berria)\n- “Incineradora que no cesa el debate” (Noticias de Gipuzkoa)\n- “Errauste Planta handiegia zela aurretik zekiten” jakinarazi du GHKko Ainhoa Intxaurrandietak” (Gipuzkoako EHBildu)\n- “Onartezina da GHK-ko zuzendariek parte-hartzeari uko egin izana. Bilduri benetako datuak emateko eskatzen diogu” (Gipuzkoako EAJ)


About: Azido azetilsaliziliko\nAzido azetilsalizilikoa (aspirina izen komertzialagatik ezagunagoa) munduko sendagai analgesikorik erabilien eta zaharrenetakoa da. Bere formula kimikoa C9H8O4 da. Historian lehendabiziko antiinflamatorio ez esteroideoa izan zen.\nAzido azetilsalizilikoa (aspirina izen komertzialagatik ezagunagoa) munduko sendagai analgesikorik erabilien eta zaharrenetakoa da. Bere formula kimikoa C9H8O4 da. Historian lehendabiziko antiinflamatorio ez esteroideoa izan zen. (eu)\nGehienetan ahotik, baita uzkitik ere, lisina azetilsalizilatoa zainetik edo muskulutik\nDosiaren araberakoa; 2–3 ordu dosi txikietan, 15–30 ordu dosi handietan.\nGernua , izerdia, listua, gorozkiak\nHepatikoa, , pixka bat salizilatora hidrolizatzen da digestio aparatuaren paretan.\nAzido azetilsaliziliko (eu)


Partaidetzari buruzko Foru Araua berrikusteko partaidetza prozesua Gipuzkoako Batzar Nagusietara iritsi da - albisteak - partaidetza\nPartaidetzari buruzko Foru Araua berrikusteko partaidetza prozesua Gipuzkoako Batzar Nagusietara iritsi da\n2017ko urtarrilaz geroztik, metodologia parte-hartzaile bat erabiliz, Gipuzkoako Foru Aldundiaren Partaidetzari buruzko Foru Araua berrikusteko prozesua dago abian.\n2017ko urtarrilaz geroztik, metodologia parte-hartzaile bat erabiliz, Gipuzkoako Foru Aldundiaren Partaidetzari buruzko Foru Araua berrikusteko prozesua dago abian. Herritarren Partaidetzarako Zuzendaritzaren gidaritzapean, 2000ko uztailaren 8ko 1/2000 Foru Araua berrikusteko partaidetza prozesua jarri da abian. 4 panel bereizien bidez, herritarrei aukera eman zaie Foru Arau horren diagnosia egin eta hobekuntza proposamenak egiteko elementuak identifikatzeko. Ildo horretan, partaidetza prozesuari esker, Foru Arau horretan mantendu beharko liratekeen alderdiak eta aldatu, ordezkatu, berbideratu, zabaldu edota atxiki beharko liratekeen alderdiak zehaztu dira. Ekimen horri esker, ekitaldi honetarako Partaidetzari buruzko Foru Arau egiaztatua edukiko du Gipuzkoak, guztion onurarako.\nProzesuaren lehenengo fasean (2017/01/12 - 2017/01/30) lantalde tematikoak osatu ziren; lau talde (edo panel) bereizi ezarri ziren, gure gizartea modu anitz eta heterogeneoan ordezkatzen duten eragile ezberdinak partaidetza prozesuan txertatzeko asmoz. Zehazki, maila guztietako euskal erakundeetako teknikariek osatu zuten lehenengo taldea (partaidetza esperientziak eduki dituzten udalak, EUDEL, Gipuzkoako Foru Aldundiko edota Eusko Jaurlaritzako organismoetako langileak). Partaidetzari buruzko Foru Araua berrikusteko balio handiko ezagutzak dituzten pertsonak osatu zuten bigarren taldea (Euskal Herriko Unibertsitateko adituak, Deustuko Unibertsitatekoak, Mondragon Unibertsitatekoak...). Hirugarren taldea ordezkari politikoek osatu zuten, eta laugarrena, berriz, gizarte ordezkariek, gizarte eta alorreko erakundeak, berariazko foro eta kontseiluak eta bestelako erakundeak barne, esaterako, auzo elkarteak.\nBigarren fasean (2017/02/01 – 2017/03/30), lau lantaldeek lau bilkuren bidez landu zituzten Partaidetzari buruzko Foru Araua osatzen duten alderdi ezberdinak. Bilkura horien xedea zen Foru Arauaren edukia eztabaidatu eta egiaztatzea, bertan ageri diren ahuleziak, arriskuak, indarguneak eta aukerak bilatuz, baita berrikusi edota eguneratu daitezkeen atal zein edukiak azpimarratuz ere. Lau lantaldeek helarazitako proposamenak, ekarpenak, ideiak eta gomendioak aztertu ondoren, hirugarren fasean (2017/03/23 – 2017/04/23) izaera operatiboko txosten tekniko bat osatu zen. Txosten horretan bildu ziren prozesuaren ondorioz zehaztutako ondorio nagusiak. Horrez gain, Herritarren Partaidetzari buruzko Foru Araua berrikusteko behin betiko dokumentua idazteko tresna kolektibo gisa ere erabili zen txosten hori. Aldi berean, partaidetza ekimen horren esparruan jasotako ekarpenak itzultze prozesu batean integratu ziren (2017/03/23 – 2017/03/30), Gipuzkoako Foru Aldundiko langileei, eta bereziki, prozesuan parte hartu zuten pertsonei, ekarpen horien berri emateko. Itzultze faseari esker, partaideek ezagutu dezakete zein izan den beren ekarpenen eta prozesuaren emaitza. Horrez gain, Arauaren eguneratze bihur daitekeen dokumentu bat ere aurkezten da.\nAipatutako faseetan, lau lantalde edo partaidetza panelen bidez (teknikariena, adituena, ordezkari politikoena eta gizarte ordezkariena) ekarpenak jaso ondoren, egiaztapen fasean dago gaur egun Partaidetzari buruzko Foru Araua. Alde batetik, otsailean eta martxoan zehar lau lantaldeek egin zituzten bilkuren ondorioak biltzen dituzten txostena dago, eta bertan hobekuntza neurri ezberdinak azpimarratzen dira. Bestetik, ekainean zehar barne egiaztapen jarduera egin da Foru Departamentu guztietako teknikarien partaidetzarekin.\nHerritarren Partaidetzari buruzko Foru Araua berrikusteko partaidetza prozesua datorren uztailaren 3an amaituko da, Gipuzkoako Batzar Nagusietan arau horren egiaztapen politikoa egiten denean. Era horretan, eragile sozialek, adituek, teknikariek eta ordezkari politikoek egiaztatutako araudi eguneratua edukiko du Gipuzkoak, Arau hori ikuspegi kolektibo eta parte-hartzailearen bidez berrikusteko aukera emanez, horrek guztion onura ekarriko baitu.


Depresioarentzat, elektrizitatea | Gizartea | Berria\nPertsona bat tratamendurako txano elektrododuna jarrita, Bilboko Hara Albia psikiatria zentroan. MONIKA DEL VALLE / ARP\nOngi errotu ditu sustraiak gaurko gizartean. Depresioa ohiko gaixotasun bilakatu da, eta, osasun erakundeen datuen arabera, hamar pertsonatik batek depresio pasarte bat izango du, gutxienez, bere bizitzan. Nerbio sisteman dago gaixotasunaren iturria; aitzitik, ez da ezaguna zerk sortzen duen. «Garrantzitsua da jakitea depresioa ez dela beti agertzen arazoak, zailtasunak edo kezka jakinak dituzten pertsonen artean; ageriko eragilerik gabe ere azal daiteke», nabarmentzen da Osakidetzak gaiaz informatzeko ateratako eskuorri batean. Gaixoak hodei beltzen azpian sartzen dira, eta kostata ikusten dituzte argi izpiak: «Beren buruaz beste egiten dutenen ehuneko handi batekin lotzen da». Ez da gozoa gaixotasunarekin bizitzea; alabaina, eragina arintzeko tratamendu bereziak badira; botikekin eta psikoterapiarekin, gehienetan. Dena den, arrazoi ugari direla medio, gaixo guztiek ezin dituzte botikak hartu; horregatik, badira bestelako bideak urratzen ari diren medikuak. Bilboko Hara Albia psikiatria guneak, esaterako, elektrizitate bidezko estimulazioa erabiltzen du, eta lortzen duten emaitza eraginkorra dela deritzote; izan ere, neuronen egonkortasunean eta garunaren plastikotasunean aldaketak sortzen dituzte.\nNeurofisiologiaren eskutik hasi ziren elektrizitatearen bidezko tratamenduarekin lanean Bilboko aditu horiek. Teknikaren argazkiak atentzioa ematen duen arren, psikiatrak dio ez dagoela kezkatzeko motiborik, ez baitu minik sortzen eta segurua baita erabiltzen duten pazienteentzat. Aurrera begira, tratamenduarekin lanean jarraitzea dute helburu, sortzen diren teknika berriak eta hoberenak aplikatuz.


Bertsolariok – 2 orrialdea – Lanartea\nLANARTEAren abiaburuez eta helburuez idatzi du Amagoia Gurrutxaga elkartearen koordinatzaileak ‘Jakin’ aldizkariaren 247. zenbakian. Hona hemen testua, osorik.\nII. Batzar Nazionalaren ordua\n2021-10-28 2021-11-09 Lanartea\nAzpeitiko Sanagustin kulurgunera deitu ditu LANARTEAk euskarazko kulturaren lehengaia sortzen eta interpretatzen duten langileak. Urriaren 30ean bilduko dira bertan, larunbatean, 10:00etan hasita.\nEmakume bertsolarien ahotsa, diskoan\n2021-06-07 2021-11-09 Lanartea\nNafarroako Bertsozale Elkarteak bultzatuta, ‘Gure Aldetara. Nafarroako emakume bertsolariak’ egitasmoak argia ikusi du. 20 bat emakumek parte hartu dute bertan, eta bakarka zein taldean eginiko 14 kantako bilduma da emaitza. Azken kanta, hain zuzen ere, iaz zendu zen Luzia Goñi aitzindariaren bertso sortarekin osatu dute.\nKulturari buruzko jardunaldiak\n2021-06-02 2021-11-09 Lanartea\nKultur artikulazioa: nondik, zertarako eta nola jardunaldiak egin dituzte Azpeitiko (Gipuzkoa) Sanagustin kulturgunean, Sanagustin kulturguneak 10 urte herri batzordeak eta Jakin fundazioak antolatuta.\nEuskararen langile autonomoon egoera ekonomikoa\n2018-04-18 2021-11-09 Lanartea\nKrisiari gain hartzeko turismoa sustatzera egin dute hiriek, turismo diruduna ahal izan ezkero, eta erakundeek, kalitate eta erakusgarri bila, kultur egitura handietan inbertitzeari ekin diote, […]\n«Aurreko albisteak 1 2\n7 uztaila @ 22:30 - 8 uztaila @ 3:00\nAsgarth + Goroldio + Baizera!


Berriak – 3 orrialdea – Leartibai Fundazioa\nAG4 eta LUP proiektuak Mondragon City Challenge-eko lehen edizioko irabazleak\nAzaroa 2021 Mondragon City Challenge lehiaketaren lehen edizioko irabazleak azaroaren 19an ezagutu ziren, Arrasateko Amaia antzokian ospatutako amaierako ekitaldian. 6 talde finalistek beraien proiektuak defendatu behar izan zituzten epaimahai profesionalaren\nKide eraldaketa handi batean murgilduta\nUrria 2021 Berriatuan (Bizkaia) egoitza duen Kide S.Coop. enpresa aldaketa sakonak egiten ari da 2021-2022 aldirako, balio-proposamena indartzeko eta hobetzeko helburuarekin. Horretarako, lantegi guztien (Berriatua, Arrona eta Txina) ekoizpena Bizkaiko\nUrria 2021 Lea-Artibai eskualdeko hazkunde eta garapen ekonomikoa bultzatzen duten enpresa traktoreek beraien plan estrategikoen berri emango dute Azaro Fundazioak SARETZEN programaren baitan antolatu dituen jardunaldietan. Saretzen Bizkaiko Foru Aldundiaren\nUrria 2021 Azaro Fundazioa eta Leartibai Garapen Agentzia-Behargintza Enplegu eta Tokiko Garapenerako Zentroak, urtero antolatzen duten Lea-Artibaiko Enpresa Proiektu Lehiaketaren XIV. edizioko sariak banatu zituzten larunbatean (urriak 2), Markina-Xemeinen ospatu\nRetrace proiektuaren etapa berriak pandemiak tokiko politiketan duen eragina izango du ardatz, ekonomia zirkularrari dagokionez\nUrria 2021 Azaro Fundazioak Turingo Unibertsitateak lideratutako RETRACE Interreg Europe* proiektuan parte hartu zuen Europako beste lau lurraldetako erakunde eta gobernuekin batera. 2016-2020 epealdian garatutako proiektuaren helburu nagusia izan zen\nETEen digitalizazioa bultzatzen\nIraila 2021 2019an hasi genuen CHALLENGE 4.0 programak bere bidea egiten jarraitzen du, eta iaz egindako bigarren edizioaren ondoren, 2021eko deialdia abian jarri berri dugu. Hori dela eta, beraien enpresetan\nAzaro Fundazioak parte hartu duen ORHI proiektu europarra REGIOSTARS sarietan finalista\nIraila 2021 Azaro Fundazioak parte hartu duen ORHI proiektu europarra REGIOSTAR AWARDS sarietara aurkeztu diren 214 proiekturen artean hautatutako 25 finalistetako bat da! ORHI proiektuak, 2018-2021 aldian garatua eta %\nOsasun-zentroekin batera, baliabideak modu eraginkorragoan erabiltzeko aukerak bilatuko ditu Azaro Fundazioak HEALCIER proiektuaren bitartez\nIraila 2021 Proiektuaren helburu nagusia osasun-arretaren balio-katearen lehiakortasuna hobetzea da, horretarako ekonomia zirkularraren printzipioak ezarriz. Azaro Fundazioak gidatuko du proiektua, Akitania-Euskadi-Nafarroa Euroeskualdeko beste 4 bazkiderekin eta 2 laguntzailerekin batera: BioCruces,\nCIRCULARSEAS proiektuaren 5. etaparen itxiera, azterketa-kasuak bukatuta\nIraila 2021 Circularseas proiektuaren 5. etapa bukatu da azterketa-kasuak zehaztuta eta hurrengo pausua zein izango den finkatuta: 3D diseinu eta inprimaketarako sistema integrala garatzea eta proba pilotuetan aplikatzea. Interreg Atlantic\nAzaro Fundazioa Mondragon City Challenge ekintzailetza lehiaketako epaimahaikidea\nIraila 2021 Irailaren 23an, lehiaketaren epaimahai profesionaleko kideek, Azaro Fundazioa tartean, Mondragon City Challenge-en lehen edizioa irabazteko lehian izango diren 6 finalistak erabaki zituzten. Mondragon City Challenge Ekintzailetza Kooperatiboko Nazioarteko\ni class='flaticon flaticon-back'>


Hasiera » Tokiko Direktorioa» Udalerriari buruzko informazioa» Gipuzkoa» Beasain\nIzen ofiziala: Beasain\nAzalera: 29,9 Km²\nGipuzkoa lurralde historikoaren barnealdean dago Beasain. Murumendi, Usurbe eta Pagobakar mendiak ditu inguruan udalerriak, eta Oria da ibai nagusia. Sei gune nagusitan dago banatuta Beasain: hirigunea batetik, eta Arriaran, Astigarreta, Garin, Gudugarreta eta Aratz-Matxinbenta auzoak bestetik. Iparraldean Beizama eta Azpeitiarekin egiten du muga Beasainek, hegoaldean Lazkao, Olaberria eta Idiazabalekin, ekialdean Ordizia, Itsasondo eta Saiatzekin, eta mendebaldea, aldiz, Ormaiztegi eta Ezkio-Itxaso udalerriekin.\nAtzinaroan ere jendea bizi omen zen Beasainen, izan ere, horixe erakusten dute udalerrian aurkitutako tumuluek, hala nola, Basagaiñ (1927), Trikuazti I eta Trikuazti II (1978), eta Illaun (1989).\nBeasaingo gune historiko nagusia Igartza da, dudarik gabe; bertan daude XIII. mendean eraikitako Igartza jauregia, eta baita Igartzako zubia, egurrezko presa eta errota bera ere. Hirigunean ere hainbat interes gune turistiko daude, besteak beste, Jasokundeko Andra Maria eliza, Loinatzeko Andra Maria basilika eta Loinatzeko ermita. Sagastigutia parkea ere Beasaingo gune nagusienetakoa da, izan ere, 50etik gora arbola mota ezberdin daude bertan; era berean, Murumendi mendia ere bisitazeko gune ederra da, euskal mitologiako Mari pertsonaiaren bizilekutzat hartua den parajea, alegia.\nKokagune berezian egonik, errepideko komunikazioetan funtsezko papera jokatu izan du betidanik Beasainek; horrela, Beasaingo Yarza deritzon zonaldea garai bateko komunikazio-bideetan ezinbesteko gunea izan zen. Gainera, herriko industriaren lehen agerpena ere Yarzako burdinolan bertan eman zen, XV. mendetik burdina garatzen den lekuan.\nMaiatzaren erdialdean ospatzen dituzte herriko jai nagusiak Beasainen, Loinatz jaiak, alegia.\nKokagune berezian egonik, errepideko komunikazioetan funtsezko papera jokatu izan du betidanik Beasainek; horrela, Beasaingo Yarza deritzon zonaldea garai bateko komunikazio-bideetan ezinbesteko gunea izan zen.\nBeasaingo datu estatistikoak


Hondakinak prebenitzeko Europako astea – Mundaiz Ikastetxea\nHondakinak prebenitzeko Europako astea\nHondakinak Prebenitzeko Europako Asteak Kontsumo ohituren eta ingurumen-inpaktuen arteko harreman estua Europa osoan hondakinen sorkuntza prebenitzeko eta birziklatzeko ekintza jasangarriak sustatzea du helburu.\nHorretarako, aste batean zehar “Zure janaria ez da hondakina” lehiaketan parte-hartzeko aukera izan dugu, birziklapena sustatuz, kontzientzia eta kontsumoa arduratsua barneratuz. Hartara, gure ikasleek lan handia egin dute. Sentsibilizazio bideo hauek ezagutzera emango dira, jendarte zabal eta askotariko bati mezua helarazteko asmoz.\nGurekin lan egin nahi al duzu?


Víctor Alexandre - Hizkuntz gorabehera bat\nHizkuntz gorabehera bat\ndiumenge, 15 juny 2008\nJabetzen naiz katalana eta euskara konparatuz gero, hizkuntza gutxituak diren aldetik, ñabardura batzuk egin behar direla. Esan nahi dut bizirik irauteko borrokan ari diren bi hizkuntza direla, espainolek mendeetan haiek desagerrarazteko ahaleginaren gainetik, baina berezkoa duten izaera dela kausa batek duen egoera eta besteak duena ezin dira parekatu. Desberdintasun horietako bat da, esaterako, biztanle katalanek zenbateraino dakiten beren lurraldeko hizkuntza eta euskal biztanleek berena. Esaterako, Herrialde Katalanetan -batez ere Katalunian-, espainieradun gehien-gehienek ondo baino hobeto ulertzen dute katalana, baita erabiltzen ez badute ere, baina ez da berdin gertatzen Euskal Herrian bizi diren espainieradunekin. Izan ere, euskararen eta espainieraren arteko distantzia genealogikoaren ondorioz, espainieradunek ahalegin berezia egin behar dute, katalanarekin ez bezala. Bestela esanik: oso normala da euskara ulertzen ez duten euskal herritarrak aurkitzea, baina arraroa da Herrialde Katalanetan bizi eta katalana ulertzen ez duenik aurkitzea. Uste dut hori gogoan izan behar duela irakurleak, orain kontatuko dudan pasadizoa ulertzeko, hori Euskal Herriko herri batean gertatzea diferentea bailitzateke; kontua gizaki guztiek beren hizkuntza beren herrian erabiltzeko duten eskubidea aldarrikatzeari dagokio.\nMaiatzaren 30ean gertatu zen, Las Palmeras hotelean, Crevillent-en, Valentziako herri batean. Hango erakunde batek gonbidaturik joan nintzen hara, nire liburu Nosaltres, els catalans aurkeztera. Hurrengo egunean, hoteleko tabernara jaitsi nintzen gosaldu nahian, eta 'un cafè amb llet' eskatu nion barran zegoen zerbitzari bakarrari, hau da, kafesne bat. Errumaniako gazte bat zen, eta, gero jakin nuenez, badira urte batzu-batzuk Crevillenten bizitzen jarri zela.\n- Un cafè amb llet, si us plau. (Kafesne bat, mesedez.)\n- ¿Cómo? (Zer?)\n- Un cafè amb llet. (Kafesne bat.)\n- Será un café con leche (Kafesne bat izango da) --'con leche' indar handiz esanez.\n- És el que he dit: un cafè amb llet. (Horixe esan dut, bada: kafesne bat.)\n- A mí me habla en español. (Niri espainieraz egin.)\n- És una ordre? (Agindu bat al da hori?)\n- No, jo parlo en català. (Ez, nik katalanez hitz egiten dut.)\n- No le entiendo y no tengo porque hablar catalán. (Ez dut ulertzen eta ez daukat zertan katalanez hitz egin.)\n- Aleshores, si no m'entén, com és que respon tot el que dic? (Orduan, ulertzen ez badidazu, nolatan erantzuten didazu ezer esaten dudan aldiro?)\n- Usted tiene la obligación de hablar español porque estamos en España. (Zuk espainieraz hitz egin beharra daukazu, Espainian gaude eta.)\nGure solaskideak hori esaten duenean -eta hori esatea ezinaren erakusgarri da-, alde egiteko garaia da, irabazi egin baitugu. Espainolista guztiek dute esaldi hori buruan, beti, eta ez dute erabiltzen itota sentitzen ez diren arte. Nik ez nuen alde egin; izan ere, solaskideak nire kontra egiten segitu zuen arren, azkenean kafesnea atera zidan. Kontua da tabernan, ez baita hotelaren bezeroentzat bakarrik, sei bat lagun zeudela, Guardia Zibileko biko bat barne, eta denek nire kontra jo zuten. Aurren, aldamenean nuen gizon bat hasi zen, «Espainian gaude» esaka, eta nik espainieraz hitz egin beharra neukala, katalana, euskara eta galegoa zein bere 'erkidegoan' bakarrik delako ofiziala. Erantzun nion Crevillenten geundela eta katalanez mintzatzen banintzen Crevillenteko hizkuntzan ari nintzela. Orduan, zentzugabekeriekin hasi behar izan zuen: Crevillenteko hizkuntza espainiera dela, katalana eta valentziera bi hizkuntza bereiz direla eta Crevillenten izena 'Crevillente' dela, ez 'Crevillent'.\nGorabeheraz beteriko kafesnea, nirea; izan ere, zerbitzariak esaten zidan, guardia zibilen begirada lagunkoiaren bila ari zela: «Espainieraz hitz egitea heziketa kontua da, eta zu ez zaude ondo hezia». Esan behar izan nion, noski, ondo hezi gabeko bakarra bera zela, uko egin diolako bizi den herriko hizkuntza ulertzeari -nahikoa bainuen ulertzea-. Orduan, barraren gainetik nigana hurbilduz, bota zidan: «Joan kakaginera». Zorionez, irainek hotz uzten naute. Nire ustez, ezinaren erakusgarri dira, eta ezina ikuskizun penagarria da. Horrek ez du esan nahi urduri ez nengoenik; urduri nengoen, bai. Alacanten Bartzelonara joateko hartu behar nuen trena ordu eta erdi barru ateratzekoa zen, eta guardia zibilek ni izorratu nahi izanez gero ez zegoen dudarik trena huts egingo nuela. Azkenean, espero izatekoa zenez, tartean sartu ziren. Eta esan zidaten espainieraz hitz egin beharra neukala. Baina nik ezetz erantzun nien, ez neukala horrelako obligaziorik nire herrian nengoelako eta nire hizkuntza ofiziala delako Valentzian. Era berean, Espainiako Konstituzioko 14. artikulua gogorarazi nien, jaioterriagatik inor ezin dela diskriminatu dioen hori. Gero, hoteleko zinpeko guardia ere etorri zen; uste zuen niri irain egiten zidala dozena erdi bat aldiz «maketo» esanda, eta esan behar izan nion hitz hori arrazakeria seinale zela. Baina ez zuen aditzen. Haren lankidea ere etorri zen, hura ordezkatzera etorri berritan, eta esan zidan arrazistak katalanak garela. Argi zegoen ez zuela inolako zentzurik eztabaidan denbora gehiago galtzeak, eta gelara itzuli nintzen, maleta hartu, eta alde egin nuen. Arrunt desatsegina izan zen, eta gogora ekarri zidan nire liburuaren aurkezpenean izaniko batek aurreko gauean esana: arrotz sentitzen zen bere herrian, horrelako istiluengatik.\nNolanahi ere, oraintxe kontatu dudan horren hiru alderdi nabarmendu nahi nituzke: denbora guztian katalanez mintzatu nintzela eta horrek erakusten duela ondo baino hobeto ulertzen zidatela; guardia zibilek txukunago jokatu zutela zinpeko guardiek eta zerbitzariek baino; eta ondo moldatu nintzela, nire sineste sendoei esker, nahiz eta kolkoan nirea banuen eta haiek sei ziren eta ni bakarra. Hain seguru agertzen nintzen esaten nuen horretan, baita guardia zibilei esaten ari nintzaienean ere katalana naizela eta ez espainiarra, non harriturik geratu baitziren. Horregatik, nahiz eta gertaera penagarria izan, pozik alde egin nuen, oharturik naturaltasunaren baretasunak salbatu ninduela. Haiek nire herria gorroto zuten, baina ni halako sineste sendoz ari nintzen, non haiek guztiz harritu baitziren. Nik duda egin eta beldurra erakutsi izan banu, berriz, haiek harrotu egingo ziren, eta hau porrot baten kronika izango zen. Horregatik, oso eskertzen diet, erakutsi baitzidaten nork bere buruari errespetua izatea bezalakorik ez dagoela errespetua sortzeko.\ne-notícies , 12/6/2008 (català)\nBerria , 15/6/2008 (euskara)\nNabarralde , 16/6/2008 (español)